text:
Tuggi 2007, nde laanel ndiwoowa jippinnoongel keesuuji keesuuji dorog to Nuwaadibu yiytaa faade hannde, alaa hitaande meeɗnde ɓennude tawi ajaande njulaagu dorog kewaani e leydi Muritani. E hitaande 2009, Ahmeddu wul Abdallaahi wiyiino “Miɗo sikki ownugol fotaani wonde ko tuubakooɓe mbiyata “lekki mbirnuki dunndu” koo. Hol ko woni dunndu nduu ? Dunndu nduu ko njeenaari tuddiinndi e huunde e juɓɓule kisal kam e sarwisaaji ndenndaandi, kono noon, e ko ɓuri teeŋtude ko dorog.” Ɗum firti ko ɗee gajaale mawɗe kewooje e leydi men e ɗii duuɓi cakkitiiɗi ɗii fof, kam en fof njiydi lamol…
Tuggi 2007, nde laanel ndiwoowa jippinnoongel keesuuji keesuuji dorog to Nuwaadibu yiytaa faade hannde, alaa hitaande meeɗnde ɓennude tawi ajaande njulaagu dorog kewaani e leydi Muritani. E hitaande 2009, Ahmeddu wul Abdallaahi wiyiino “Miɗo sikki ownugol fotaani wonde ko tuubakooɓe mbiyata “lekki mbirnuki dunndu” koo. Hol ko woni dunndu nduu ? Dunndu nduu ko njeenaari tuddiinndi e huunde e juɓɓule kisal kam e sarwisaaji ndenndaandi, kono noon, e ko ɓuri teeŋtude ko dorog.” Ɗum firti ko ɗee gajaale mawɗe kewooje e leydi men e ɗii duuɓi cakkitiiɗi ɗii fof, kam en fof njiydi lamol…
Ina anndaa nii wul Taaya ko ko nooyninoo ɗum, sibu heewɓe ina mbiya ko kanko wiynoo « Dorog rewat e Muritani tan, tee ina jibina ngalu », yiɗde wiyde « ɓayri yimɓe ina ndaña heen, tee huutoraako ɗum ɗooyene, ɗuum alaa ko bonnata », kono kam, hay gooto, e oon sahaa, meeɗaa tuumde wul Taaya jokkondirde walla takkade nguun njulaagu mbonngu, hay so tawii noon ardiiɓe kisal (ko wayi no komiseeruuji) walla julaaɓe mawɓe ina tuumee heen. Jaaynde Al Akhabar wiyi heɓiino, e hitaande 2008, ɓataakeeji ɗiɗi, heen gooto e lewru noowammbar 2008, oya e lewru desaambar 2010, tuumooji hooreejo leydi Muritani jokkondirde e ɗiin nokkuuji njulaagu (Ƴeew Alakhbar n°19, e jokkol ngolɗoo : http://fr.alakhbar.info/6158-0-Mauritanie—Drogue-les-reseaux-et-le-pouvoir-de-Aziz.html).
Ko wonaa ɗuum, depitee Faraysenaajo takkiino mo ɗuum. Ina woodi woodaani, leydi ndii moddii e haala hee no feewi, tee, hitaande kala eɗum ɓeydoo hulɓinaade, sibu ngolɗoo ko wiyaa jaggaama ñalnde 29 saawiyee 2016 koo, ina heewi haa ɓurti. Eɗum faayni sibu ɗum addanii mawɗo leydi oo haaytude ɗannaade faade Misra, ma a taw ngam ñifde musiiba majjum. Ko ina haaytina ɗanngal hooreejo leydi noon, hollitii ko huunde hulɓiniinde.
Ɓeydi tuumuyaaji ɗii noon, ko kafeeje dorog no mbayi heewde nii fof, alaa heen meeɗɗo wiɗteede haa joofi. So haala mum fuɗɗaama haaleede tan, woon juuɗe kippata ɗum. Ɗeen juuɗe noon, mbaawaa wonde juuɗe famarɓe tekke, ko juuɗe juutɗe, toowɗe, ɓutte tan mbaawi wonde, tee ko laamu tan walla jom jawdi en njogii juuɗe baaɗe noon.
Heen sahaaji nii, hay jaggeteeɓe heen ɓee mbattinta ko woppiteede, tawa hay gooto anndaa ko ngoppiraa koo ko woni. Ɗuum na jeyaa e geɗe ɓeyduɗe tuumde laamu nguu, sibu engu yooɓtoraa yamirde (ƴettude yamiroore wiyaande saaktaaka e jaaynde dowla) ustugol kuugal kasoo yimɓe njoyo (5) sokranooɓe njulaagu kokayne e lewru feebariyee 2011. Ina e ɓeen Siidi Ahmed wul Taaya kalfinanooɗo jokkondiral e Interpol kam e Eric Walter Amega mo leydi Senegaal nelditnoo Muritani e hitaande 2009. Walla kadi kuulal Ñaawtirde (kuur dappel) Nuwaasoot ƴetti e oon sahaa gooto, ngam woppitde 30 neɗɗo cokranooɗo njulaagu dorog e lewru sulyee 2011.
E ndeen hitaande 2007, ko kaar nanngaa nder jehre ina waɗi dorog, kono hay gooto nantaani haala mum, deƴƴaama; won boom ɓe tinaani ɗum.
Rewi heen ko hafeere neɗɗo mo kaalno-ɗen dow oo, hafeere “Mini wul Sudaani e Siid Ahmed Taaya”. Nde ƴeewaa tawaa yimɓe heewɓe woɗɓe ina heen, yeru Eric Walteer mo kaal-ɗen haala mum dow oo. Yimɓe ina ngoni e ɗuum njoofnaani, hafeere biyeteeɗo Barikalla timpii heen ; hitaande kasoo, o laɓɓinaa heen, kono o woppaa kasoo, omo wondi e tuumaaɓe woɗɓe. Huunde jiiɓiinde hollitoore moddugol huunde e hoohooɓe laamu e nder geɗe njulaagu dorog. Ko wonaa ɗuum ko jotondire e yimɓe tunwuɓe walla tuumaaɓe. Yeru, e wiyde jaaynde Al Alkhbar, “jaɓɓagol to galle laamorɗo too yimɓe tuumaaɓe e njulaagu dorog e hitaande 2013. Ina e ɓeen Seriif Ahmed Taheer gonnooɗo hoore hafeere boeing dorog cumanooɗo to rewo Mali e hitaande 2009, kam e Antoñoo Injay gonnooɗo mawɗo konu Gine Bisaawo (ñalnde 15 desaambar 2010) mo Amerik takkunoo njeeygu dorog e njeeygu njogitaaje.
En kaalaani yeewtere waɗdanoonde e biyeteeɗo Alawi walla haala malinaajo biyeteeɗo Hamed Umar … http://www.fr.alakhbar.info/6727-0-Le-president-mauritanien-recevait-des-narcotrafiquants-dAzawad.html
So en ngartii e kafeeje dorog, en cikkaano wonde bone ina mbaawi ɓurde ɗe 2007 ɗee, sibu laana ndiwoowa umminooka gila Kolommbi yebbitnoo ɗoon fotde 21 kees, fotde 630 kg kokayne. Oon dorog hay gooto waawaa wiyde ma ko ɗoo rewi, majjii menndeŋ … ndiwoowa kaa tottaa konu, tuumanooɓe heen ɓee, njejjitaama … hay gooto anndaa no yahri. Ɗo adan ɗoo, wiɗto fuɗɗinooma, kono, ine wiyee, nde anndaa ɗo fayi ɗoo « memotaako », ɗum taayri noon. Sibu ina wiyee ko ofiseeji konu, ko ñaawooɓe mawɓe, ko hoohooɓe laamu mawɓe, ko julaaɓe mawɓe. E ngolɗoo laawol kadi ko Muhaamed Khuuna wul Haydalla, mo ɓiɗɓe njooɓtoraa wonde hoore ndee ajaande, winndi hooreejo leydi, hono Muhammed wul Abdel Asiis, ina woytoo ko kalifu geɗe nder leydi sowti innde ɓiɗɓe mum koo, sibu, e wiyde makko, “doosiyee dorog ina woodi e Muritani ko ɓuri duuɓi noogaas” tee “hitaande kala dorog ina jaggee e jookli leydi hee kala”. O siftini heen cakkitiingol ngol ɗo soldaat gooto waraa heen. O naamnii “hol ko haɗi hoore tuumaaɓe ɓee, ganndaaɗo no feewi, nanngeede ?”
Yimɓe ina ngoni e oo bone mawɗo njoofnaani, ajaande woɗnde, bonnde, timpii e men, “haafeere Maasina”.
Eɗen mbaawi wiyde laamu Muritani wonde “So Alla jolaama bonde e baañoowo, wuurtata e mum ko teko !”
Muttaar


c: text/html

text:
He jonte jawtuɗe ɗee duketenoo he
“reseaux
sociaux” facebook e
dingire whatsapp ɗee ko Air Senegaal, kompañi laaɗe diwooje
Senegal keso o saliima ɓeydude ɗemngal pulaar e ɗemɗe ɗe
huwtortoo ngam habrondirde e kiliyaneeɓe mum. He ndee ɗoo yontere
ne duketee koko waɗi to Duɗal Ceerno Sileymaan Baal to Geejawaay
ko, he saanga uddugol yontere ɗemɗe ngenndiije Senegaal.
jokku taro
Like this:
Like Loading...
Sammba Jabare Sammbu ko ciftinatnooɗo
Senegaal hanki mum. Hanki binndaaɗo he jimɗi awluɓe e gaaaci
wammbaa. Hanki ngootaagu pinal e daartol haa ɓuri teeŋtude hakkunde
Haalpulaar en e Jolfuɓe.
jokku taro
Like this:
Like Loading...
Renndo waawaa mahaade tawa alaa ɗemngal
ari-ndendiyeewal, ngal jooma mum en kala ene nanondira heen. Afrik
noon ene anndiraa won’de nokku keewɗo ɗemɗe. Hayso tawii he nder
Afrik alaa neɗɗo fof mo waawa haalde haysinno ko ɗemɗe ɗiɗi ne,
keeweendi ɗemɗe ɗee waasataa tawa ko ɗum paddal wonno fayde
mahgol renndooji jaajɗi he nder jookdu he (haysinno eɗen nganndi
nii Afrik waɗiino laamuuji jaajɗi).
Jokku taro
Like this:
Like Loading...
Hol nguurndam KJPF e hol jotondiral mayre e Tapital Pulaaku? Ɗuum e laaɓnde goɗɗo hoorejo KJPF jabanto en.
KJPF ko wootere e pelle pulaaryankeeje burɗe dowlude, sabu maantingol golle mayre. Tuggude e 1981 nde Fedde nde sosa fayde hannde, nde liggiima e ɓamtugol jaŋde pulaar ko seeɗtini kadi nde daraniima ƴellitaare pinal Fulɓe e nder aduna hee kala haa teeŋtinoon e nder leydi Farayse ɗo nde nyiiɓi ɗo.
jokku taro
Like this:
Like Loading...
Waaju e Noddaandu (Da’wa) Seyku Usmaan fof e wonde haa jooni sanɗa jokkuɗo e yiylaade ganndal e wonde ceerno joom fosinaaji ne, haɗaani ɗum wonde baajotooɗo e noddoowo e nder diine Islaam. Sikke alaa, nootagol ngol yimɓe ɓee nootittonoo e noddaandu makko nduu e keɗtagol maɓɓe waajuuji makko ɗii, ɓeydiima suusnude-mo e softinde-mo he yaajnude da’wa makko o haa o yettinoyi ɗum e nder gure goɗɗe e nder falnde maɓɓe e leydi maɓɓe Gobir.
Jokku Taro
Like this:
Like Loading...
Winnditaade daartol Senegaal ngam
rimɗitin’de hakkillaaji ɓiyɓe leydi ndii, ko ɗuum woni fayndaare
goomu daartiyankeeɓe wittooɓe umminɓe eɓɓaande ngam winnditaade
daartol Senegaal kuuɓnungol ngol ene tijja maa won noogaas e joy(25)
tummbitere .
Jokku Taro
Like this:
Like Loading...

robotstxt: allowed

filter: keep


text:
Omar Bolonndee Joop: Ngama waylitaare Afriknaare
Ñande 11 Duujal (Mai) 1973, Omar Bolondee Joop sagata feeloyaŋke-filosof senegaalnaajo luutndinooɗo laamu hooreejo Lewopool Sedaar Seengor, yiita ene hawri e lajal, tawi omo sokanoo e kasoo e Duunde Gore ndee. Ko ene wona jooni duuɓi cappanɗe Joy, yiyannde laamu nde, so wi’de ko o baraaɗo, heewɓe ene calii ɗum, ɓeen jagguɓe wonnde ko woni goonga koo, koo o baraaɗo. Artude e dew-rewe harbiyanke Bolondee Joop ko njiilaw (miijitaade) e dumunna waylitaare (rèvolution) he nder Senegaal.
Winndi ɗum ko: Foloriyan Bobeen
Firo Pulaar: Ibraahiima Jah
Ñande 2 Mbooy (Mars) e Dakaar, ko adii jaggugol luutndiiɗo senegaalnaajo Usman Soŋko e ñalawmaaji jayngol kuɓɓunooɗi leydi ndii, fedde daraniinde waylitaare haɓotoonde jaggitagol arani en, ina daranii ngootaagu Afrik (Frapp) yuɓɓinii yeewtere jaayndiyankooɓe ngam noddude yimɓe ɓe e darnde ngam haɓtagol “maalde halkugol harbiyaŋbkooɓe luutndaare ndee” e Senegaal. E caggal taabal ɗo haalatnooɓe ɓee njooɗinoo ɗoo, ene teskanoo natal Omar Blondee Joop, sagata daraninooɗo waylitaare ndee e “kitaale 68”, caŋkinooɗo e kasoo ñande 11 Duujal 1973 to Duunde Gore. Ɗuum ko maande e nder goɗɗe, siftinde e nder hakkillaaji senegaal, jimme Bolondee Joop. Mbaadi makko ene yiite kadi e natal mawngal ngal nati ɗum e Dakaar, ñiiɓirde Senegaal, kawtal natirooɓe binndi “Radikal Bomb Shot”, ɗuum ina teddiniraa harbiyankooɓe wellitaare ɓaleeɓe e nder aduna oo, caggal warngo Sorso Foloyid to Dowlaaji Dennduɗi Amerik (USA).
Natal ɓulningal miijo (ñemtiniraangal) ngaal natal baɗiraangal ayerosol waɗanoo ko e 1970, te ngaal ƴeftnoo ko balɗe seeɗa tan hade makko riiweede e leydi Farayse, sabu makko jeyeede e dille “Duujal 68” ɗee. Duuɓi seeɗa caggal ɗuum, cerindiiɗo oo wonti loraaɗo. Nde o saŋkii e kasoo, lebbi sappo e nay caggal nde o ñaawaa, kuugal sokeede duuɓi tati fawaa e makko sabu “njanngu e kisal laamu”, ardiiɓe laamu senegaal mbi’i wonnde ko o bartiiɗo. Kono heewɓe kaali, kollitii ina njogii dalilaaji celluɗi wonnde ko o baraaɗo. Gila ndeen ɓesngu makko nan darii, haaɓaani e ɗaɓɓude wonnde yo ñaawoore waɗe, te harbiyaŋkooɓe dariiɓe haa e ñeeñɗuɓe daraniiɓe golle pinal ngaditinooma e ɗuum ngam wuurnude e wuurtinde hakkille makko. Saŋkaare Omar Bolondee Joop, waawa joñeede tan jaggiree no aksidaa daartol nih. So ngoonga nih, ina woɗɗi ɗuum, ko ɗum daawal muusngal, kaaɓningal naatowal e silsil juutɗo muuseele bonɗe ɗe laamu Senegaal waɗi! Heewaani teeŋtineede golle dente kaɓotonooɗe laamu Lewopool Sedaar Senngoor, walla hokkudeɗe faayiida, sabu oo gidiiɗo wonde hooreejo leydi Senegaal (1960-1980) heɓii mahde leydi ndii haa ndi woni “yeru to bannge potal” hono demokarasi, no won heen nji’runoo ɗum nih.
Daarti gummiiɗi e laamuji feewtude e heɓegol jeytaare Afrik ina tonnga sahaaji dew-rewe wellitaare ndee e yeeso jaggitagol nafooje leyɗeele araniije ɗee, tawa ko ardiiɓe hesɓe leyɗeele jiimanooɗe ɗee nguurni ɗuum, mballiti e ɗuum, ina heewnoo yiyeede tuggude e kitaale 1960. Caggal jeytaare leyɗeele ɗee to bannge dawrugol (politik), nde ngannduɗaa ko innde tan, laamuuji ndoolndoolaagu (autocraties) doŋre ndee ( Afrik) e ballal leyɗeele koloñaal jiimnooɗeɗe ɗee,cuɓii semmbinde doole majji, tawi ko feere ngam ñifde kala laabi waylitaare, ñifde filñitaagol dente e dille noddooje fayde e jeytaare e taƴgol geƴƴelle njiimaandi e peeje laamuuji jowitiiɗi e ngaluyŋkaagal (capitalism).
Leydi Senegaal, ko goonga heɓaani e nder mum luure politik hono leyɗeele catiiɗe ndi ɗee ni, kono noon, fuunti gonnooɗo e “neɗɗaagal ndenndaandi” kaaletenoogal e yimiyaŋke-hooreejo leydi Lewopool Sedaar Seengoor oo, majjinii miijooji men e golle makko politik. E njiimaandi lannda Union Progressiste Senegalaise, oon parti gooto e leydi ndii mo o ardinoo, ardiiɓe ɓee njaltini ko peeje muusɗe to bannge kaɓagol, lorlugol; ɓe kulɓina, ɓe njagga, ɓe coka, ɓe lorla kala serindiiɓe, ɓe njaha haa ɓe “mbartina ɓe” (nduñaɓe e wartaade).
Bolondee Joop, jibinaa ko e 1946, e leydi Niseer ndi Farayse jiimnoo. Baaba makko, “cafroowoo afriknaajo” ittanoo ko Dakaar, ñiiɓrde jiilgol leyɗeele hiirnaage Afrik gonnooɗo e njiimaandi Farayse, o nuldaa to Ñamey (Niseer). Miijooji makko to bannge politik ngonaano ɓurɗi ŋeerde, kono noon ardiiɓe laamu koloñaal ina tuumatnoo mo wonnde o yiɗaa leydi Farayse, sabu golle makko jowitiiɗe e pelle jooltooje hujjaaji liggotooɓe- sendikaaji- e naatgol makko e lannda Section Française de l’Internationale Ouvriere mo Meeter Lamin Gey ardinoo. Nde tawnoo leydi Farayse ina hulnoo semmbe dente kaɓotooɗe laamu koloñaal gonnooɗe tan e ɓeydaade, caggal nde Wolde Adunaare ndee gasi, ñiiɓirde koloñaal ndee ina reenatnoo no feewi ɓe o innirnoo “ yimɓe ɓe njiɗaa leydi Farayse” éléments anti-française. Caggal nde jibnaaɓe makko njamiraa yoo koot Senegaal, Bolondee Joop wuuri ko ɓuri heewde e cukaaku mum ko Dakaar. Ko tawi omo yahra e duuɓi sappo e nay, o ari jooɗaade Farayse, ɗo baaba makko ƴeftitnoo jaŋde mum cafrugol.
Bolondee Joop wuurii e leydi Farayse, e ko ɓuri heewde e kitaale 1960. T o Pari, o jokki jŋde makko e fannu coñce, te o luggini ganndal makko e feloyaŋkaagal-filosofi-ɓooyngal ngal leyɗeele Orop, gila e annduɓe wi’eteeɓe Aristot, Kant, haa e Hegel e Rusoo. E nder naatgol makko e duɗal toowngal Ecole Normale Superieure mo Saint-Cloud, o fuɗɗii jokkondirde e dente waɗooɓe politik, o jeyaa no feewi e jeewte ɗe yuɓɓintunoo goomuuji keewɗi innirtenooɗi fannu “gauche” oo e politik: Ko dumunna nde dente kaɓotonooɗe laabi kapitaalism oo e nder Orop ƴoogatnoo miijooji mum en e waylitaare pinal jaalinoonde to leydi Siin ndee, te ɓe njahdaano fes e njanngu soofaaɓe Amerik mbaɗnoogu to leydi Wiyetnaam. Sanɗaaji-etijaa en Farayse, eyɓintenooɓe wonde fotde 10,000 e 1968, ɓurnoo wonde, ɓurnoo wonde hare mum en ko nga, nafooje ngenndiiji ɗii, walla nafooje toɗɗiiɗe leyɗeele Afrik kala. Bolondee Joop to bannge mum, joginoo koyngal ko e adunaaji ɗiɗi ɗii kala.Dumunna seeɗa caggal nde o nani haala harbiyaŋke senegaalnaajo oo ina haale, juɓɓinoowo filmaaji bi’eteeɗo Jean-Luc Godaar suɓii mo yo o jeye e filma mum bi’eteeɗo La Chinoise (1967). Nde tawnoo o ɓulnotonoo miijooji makko ko e binndanɗe annduɓe wi’eteeɓe Spinosa, Marks e Fenon, Bolondee Joop ene hiisinoo ko wi’etee eclectism théorique- ƴooggol ganndal e fannuuji keewɗi- hakkunde fannuuji bi’eteeɗi: situationnism, anarchism, maoism, e trotskism, o ƴoogatnoo ganndal makko politik ko ummoraade e laabi e peeje keewɗe, tawa noon omo salii kala ko woni dogmatism, ɗuum woni jaggitaade tan e miijo wooto, feere wootere, ganndal gootal, sirŋinoo heen, saloo ñiŋooje, saloo goɗɗum ko wonaa ɗuum.
Sabaabu nde golle makko politik Bolndee Joop riiwaa e leydi Farayse o faatiraa Senegaal, e maayirɗe 1967. Wonndude e yahdiiɗe woɗɓe senegaalnaaɓe janngunooɓe e leyɗeele Orop, o jeyaa e dental bi’eteengal Movement des jeunesses Marxist-Leninistes (M.J.M.L), heen catal mum gootal jibini dental bi’eteengal Front anti-imperialist And Jëf. O felliti woppude dente goowaaɗe ɗee e no liggortoo nih, Bolondee Joop woni e huutoraade e mawninde mbaawka to bannge ñeeñal, te o ɓamti eɓɓoore “mago-tiyaataar e mbedda peññinoowo ngoƴaaji yimɓe ɓee e ko ɓe njiɗi”, tawi e ɗum jokkii e théâtre de l’Opprimé mo Augusto Boal.
Bolondee winndi:“Hade maa waɗde mago e leegal, maa nganndaa hoɗɓe heen ɓee, naataa e maɓɓe, teeŋti e nder sagataaɓe ɓee… Mago amen maa yah haa e nder nokkuuji ɗo yimɓe ɓee ndentata ( jeereeji, sinemaaji, dingire coftal ɓalli… Ko tiiɗnaade e tottude kala tiitoonde, kala sifaa, kala neɗɗo, darnde Afrikyaŋkoore… Teeŋtinoon e feewnande hoore mum kala ko waawi feewnude… Tonngugol hakkille oo: Maayde ɓuri maccungaagu”.
O.B.J
Senegaal ko leydi heɓndii jeytaare mum kono wonnoo ko e njiimaandi koloñaal kesiri (néo-colonial). Senngoor ɗo adan ɗoo yahdaano e jeytaare timmunde ɗoon e ɗoon, o ɓurnoo yiɗde ko jeytaare ardoore seeɗa seeɗa e daawal duuɓi noogaas. Ko nii woni nde o woni hooreejo leydi, o noddi e ballal ummaade e leydi Farayse. E1962, Senngoor tuumi, e dow fenaande, gollidiiɗo makko ɓooyɗo Mammadu Jah, hooreejo dental jaagorɓe, wonnde ene yiɗnoo liɓde mo- Jah e wonndiiɓe mum njaggaa, nawaa e waawnere, cokaa ko ɓuri duuɓi sappo. E 1968 geddere liggey huuɓtidinnde dulɓitoorii ɗo Dakaar ɗoo, haa saarii e nder ko heddii e leydi ndii hee, polisaaɓe ɓee kaɓtiiɓe wonndude e ballal kooniŋkooɓe Farayse. Ɓeydaare ɓadtondiral hakkunde Senngoor e leydi Farayse heɓii e kaaɗtuki mum e 1971 nde hooreejo leydi Farayse oon sahaa, Georges Pompidou, sehil makko mo o janngidnoo, yilli Senegaal. Ko ina ɓura hitaande Dakaar ina heblanoo nguun njillu, raɓiɗngu, ngu ñalawma gooto tan. E laawol mawngol ɗo sate laamɓe ɓee fotnoo rewde ɗoo, ardiiɓe ɓee peewnitno laabi e kuɓeeje ɗee fof, ngam etaade suuɗde kala maale baasal e wuro Ndakaaru ngo.
Wonande sagataaɓe heewɓe harbiyankooɓe sirŋiniiɓe, nguun njillu laatiima waadere ɓurtunde, jaɓɓogol hooreejo leydi Farayse ko tooñannge (ceknorogol) tigi. Jonte seeɗa ko adii, goomu ngootu innitotoongu e dental Amerik Black Panther Party e Tupamaros en to leydi Uruguway, duppi galle pinal Farayse (centre culturel Français) e Dakaar, e won e gollorɗe jaagorgal Taraawo Piblik. E sahaa njillu nguu nguun goomu enndii yande e sate hooreejo leydi ndii o. Kono noon won jeyanooɓe e maggu njaggaa. E nder ɓeen ñaawaaɓe, heen ɗiɗo ko miñiraaɓe walla mawniraaɓe Bolondee Joop. Kaŋko ne omo hoolinoo (goongɗinnoo) gollugol ɗoon e ɗoon ( action direct), kono o jeyanooka e sagataaɓe waɗnooɓe janngu nguu ɓee, tawi ko o ruttinooma Paris lebbi seeɗa ko adii ɗuum,caggal nde happu kuugal riiwgol makko timmi.
E nder ngoon iiñco-iiñco, Bolondee Joop felliti, kaŋko e sehilaaɓe heewɓe, ummaade Farayse ngam janngude hare wonndude e njogitaaje. Eɓe ngoni e laana ndiyam, Orient-Ekpres, ɓe taƴciti Orop e laana njoorndi, hade maɓɓe yettaade e kaŋ Fedyin en ɓe Palastin e nder leydi Siri, e haɓeteeɓe leydi Eritere. Eɓɓoore maɓɓe wonnoo ko diiftaade jooɗaniiɗo (Ambasadeur) Farayse e Senegaal, ngam wostondirde mo e haɓdiiɓe maɓɓe sokaaɓe. Caggal lebbi ɗiɗi Bolondee Joop e sehilaaɓe mum ngummi e jeereende, naati wuro teeru. Ɓe ɗamininoo ko heɓde ballal ummoraade e dental Black Pnther Party daaynooɓe e wuro Alser, waawnooɓe jokkondirde ɓe e Front de Liberation National e leydi Alseri. Kono taƴondiral baɗngal e nder dental ngal addaniiɓe yuurnitaade feere maɓɓe. Caggal ndeɓe ndewi e sahaa daɓɓo to Konaakiri, ɓe tiindii Bamako,ɗo hoɗnoo huunde e ɓesngu (koreeji) Bolondee Joop. Ko ɗoon ɓe peemniti njuɓɓudi maɓɓe. Polis jaggi goomu nguu e maayirɗe lewru Jolal (Novembre) 1971, balɗe seeɗa ko adii njillu laamu hooreejo Senegaal e leydi Mali; njillu makko ngadanu e leydi Mali gila nde Federation Mali fusi e 1960. Gollorɗe roɓindo kabaruuji sirlu Mali, e gardagol dowlirɗo bonannde oo, hooreejo Surete National Ceekoro Bagayoko, ina dewindinoo ɓe no feewi ko ina wona lebbi. Ndeɓe nuldaa leydi Senegaal, kuugal kasoo duuɓi tati fawaa e maɓɓe sabu “Njangu e Kisal Laamu”. Ko ɓuri heewde e ñalawmaaji maɓɓe kamɓe sokaaɓe ɗoon ɓee; ɓe njamiranooka yoɓe njaltu cuuɗi maɓɓe. Ngam ustude naatnaatondiral hakkunde maɓɓe, ɓe nji’atnoo fooyre naange tan ko feccre waku subaka, e feccere waktu kikiiɗe.
Ñande sappo e tati lewru Duujal (11 Mai) 1973, kabaaru yalti wonnde: Omar Saŋkiima, tawi omo yahratnoo tan e duuɓi 26. Kabaaru oo wa’ino fettannde nih. Teemedde e teemedde sagataaɓe naati e mbeddaaji ɗii, eɓe mbinnda e ɓale wuro Ndakaaru ngoo “Senngor, barɗo hoore; ɓiɓɓe mon nana mbaree, pinee; warooɓe koye, Bolondee ko guuroowo-majjataa”. Ɗoon tan laamu Senegaal suuɗi warngo ngoo. Caggal nde baaba mum Omar waɗi wullitaango, hono pelente, ngam “warngo neɗɗo e dow ko wonaa teyaaɗe”, mawɗo ñaawooɓe kalfinanooɗo alhaali oo, tuumi reenooɓe kaso en heewɓe to ñaawoore. O yiitiino wonnde e karnal kaso oo, Bolondee Joop faɗɗinooma e yontere adiinde kabaaru saŋkaare “bartagol” makko, te ardiiɓe kasoo ɓee mbaɗii no ellee hay huunde kewaani. Kono hade makko nawde deenoowo kaso cakkitiiɗo oo to ñaawoore, ardiiɓe toowɓe ɓee lomtinirimo ñaawoowo goɗɗo, oon, duuɓi ɗiɗi yeeso majjum, dartini ñaawoore ndee, nde o yaltini kaayitol pellital “ordonnance d’incompetence” wonnde ñaawoore ndee “ alaa mbaawka ñaawde ɗum”!
Haa e kitaale 1990, kala nde 11 Duujal yontunoo, soldateeɓe ene mbaɗetenoo yoo piilto yanaande Omar Bolondee Joop ngam haɗde yimɓe ɓee mawninde mo e kala mbaadi.
Gila duuɓi keewɗi, Omar Bolondee Joop wonii sewnde ƴoogirgal miijooji wonande harbiyaŋkooɓe (militants) e jom ñeeñe ( artistes) en. Nokkuuji kollirgol nate e filmaaji ene njokki e yuurnitaade taarik makko, tawa e ɗu, nootoo e mbaadi politik leydi ndii hannde. Peeje waawnere ɗe laamu nguu waɗata ina kollira no salaade ñaawde ndee ummorii e haŋki oo. E ɗee kitaale jawtuɗe, nguu laamu dartorii ko ustude wellitaare yuɓɓingol dille, ngu dartorii ko dirtinde ngalu leydi e huutoraade doole mum haa bona.
Ɗoo ɗo darnde politik ndee, e yeeso ɓiɓɓe leydi ɓee heddii tan ko e haala ɓola, yooɗa e yeeso dente hakkunde-leyɗeele ballitooje ngaluuji, golle bonɗe ɗee mbaawata tan ko heddaade. Wonde aktiwist, daraniiɗo leydi e goonga, ina jeertina e Senegaal hannde oo, hono no holliri ɗum jaggugol e loruuji baɗnooɗi e lebbi feebariye-mars 2021, ko addande hoore mum hulɓinned, jaggeede, e sokeede e bellanteeje. Gii Mariyus Saañaa e woɗɓe ina nguuri caɗeele gonɗe heen ɗee. E ndiin mbaadi, laamu Senegaal nanndaani e jogiingu anniya artude e udditgol alhaali warngo Omar Bolondee Joop. Kono ɓadtiiɓe mo ina keddii e anniya haa hannde oo. E no ɓe mbiirata ɗum e kala sahaa: “Ko jamma juuti fof haɗataa naange fuɗɗe”.
Lisez l’article en Francais ici
Read the article in English here
Tesko: Miijooji e yiyannde ndee jey ɗum ko binnduɗo oo. binndipulaar.com alaa heen yiyannde walla ñaawoore. So won ko ñawmaa e ko haalaa heen ko, walla won ko mbeltortoɗaa heen, a ɗa waawi addude yiyannde ma ɗo les ɗo. Ko waawi heen wonde fof, yoo wonndu e hurum e dow teskaade neɗɗo kala ko dimo e miijooji mum.


text:
Ko firo Dowla ɗaɓɓi koo, Daesh woni ko e renndinde ɗum : en njiyii e winndannde men ɓennunde ndee hol ko woni miijo « dowla » o e peeje mum gollorɗe. Jooni ƴeewen hol no ɓe nganniyorii yuɓɓinirde Dowla oo haa tabita, tuugoo ɗo dowlaaji aduna ɗii kala tuugii ɗoo : ɗum firti o jogoo leydi keertiindi, ɓesngu njogiingu fiɓnde wondude e laamu taƴngu sañ e dow leydi e kala ko ɗum ɗaɓɓi maa wonii konu, faggudu, jotondiral e dowlaaji goɗɗi, njuɓɓudi laamu ekn…..
Ko firo Dowla ɗaɓɓi koo, Daesh woni ko e renndinde ɗum : en njiyii e winndannde men ɓennunde ndee hol ko woni miijo « dowla » o e peeje mum gollorɗe. Jooni ƴeewen hol no ɓe nganniyorii yuɓɓinirde Dowla oo haa tabita, tuugoo ɗo dowlaaji aduna ɗii kala tuugii ɗoo : ɗum firti o jogoo leydi keertiindi, ɓesngu njogiingu fiɓnde wondude e laamu taƴngu sañ e dow leydi e kala ko ɗum ɗaɓɓi maa wonii konu, faggudu, jotondiral e dowlaaji goɗɗi, njuɓɓudi laamu ekn…..
Njuɓɓudi « Dowla daesh »
So tawii ko goonga haaletee, ɓuri teskinde e Daesh ko ñiɓaade ɗum e leydi Iraak e won e diwanuuji keedɗi fuɗnaange leydi ndii. Gila e hitaande 2006, ɓe njaajtiniima e leydi Siiri tuggi 2013 kono kadi won ɗo ɓe mogginii e nder won jookli e nder leydi Turki. Ko innitortoo dowla oo kadi ina tawee e nder leydi Libi. Njangu Kaddaafi semmbinii doole maɓɓe e leydi hee. Ko mbaawaten teskaade tan, ko yoga e leyɗeele aarabeeɓe hannde, walla Afiriik e Asii, njanguuji ownooɓe hakkillaaji ina mbaɗa e nder mum en tawa yeeytotoo ɗiin njanguuji ko “dowla daesh” ko wayi no to Afganistaan, Alaseri, Ejipt, Enndonosii, Tinisii, Yemen, Somaali, Niseriyaa ekn. Eɗen paami tan ko goomuuji ownooji (terroristes en) gonɗi e ɗeen leyɗeele, maa wonii iwdi mum en ko e El Qayda njeyanoo, ina ngonti Daesh walla kam ina qirrii gardagol Daesh. Ɓurɗo heen jartodinde hannde ko lollirɓe Bokku Haram en to Niseriyaa heɓtuɓe won e gure keeɗɗe fuɗnaange rewo leydi ndii (Dowla Bornu), naatta e leydi Kameruun e Niseer, heen sahaaji njilloyoo haa Caad. Mbele ɗum fof ina addana en wiyde wonde Daesh ko dowla, alaa ! Sabu cute-cute cariiɗe e jookli leyɗeele keewɗe tawi ndentaani e nder leydi ngootiri, ɓesngu ngootu, ardorde wootere, njuɓɓudi laamu ngootiri mbaawataa heɓtineede e ñallunge hannde ngee no Dowla nii, heddii ko joomum en no mbelaa fof innira koye mum en. Waawde ɓe foolde won dowlaaji ko wayi no Iraak e teettude won e diwanuuji e nder mum en addantaa ɓe wiyde “baalel manna” ngel ɓe cañi ngel e nder yoga e nokkuuji ko Dowla.
Konu Daesh e njogitaaje mum
Nehaande Daesh ko e nder Iraak e Siiri, yoga e kabaruuji yimɓe humpitiiɓe golwole walla sarwisaaji laamuuji ñukkintooɗi ina qiima wonde konu Daesh tolnoyiima e 15 000 aadee ummoriiɓe e leyɗeele ɗiɗi ɗee (8 000 to Iraak, 7 000 to Siiri) ɗum ko hitaande 2014. E nder hitaande 2015, sarwiis ñukkintooɗo ameriknaaɓe lollirɗo CIA tolninoyii soldateeɓe Daesh hakkunde 30 000 e 40 000 aadee, kono Hishaam el Haashimii disneteeɗo ko yowitii e konuyaŋkaagal dowla Iraak qiimi ko wonde soldateeɓe Daesh tolnoyiima “hakkunde 100 000 aadee e 125 000 aadee”.
Ko ɓuri faaynaade koo, ko harbiyaŋkooɓe tumaraŋkooɓe ummortooɓe leyɗeele goɗɗe, Fedde Dowlaaji Dentuɗi (ONU) ina qiimoo ɓe e 15 000 aadee ummiiɓe e 80 leyɗe goɗɗe e nder duuɗe ɗee kala : gila e leyɗeele golf, Orop, Ameriik haa Siin… E nder hitaande 2015, duɗal gootal karalleewal ko yowitii e dokkirgol sirruuji hollitii wonde soldateeɓe tumaraŋkooɓe ɓee tolnoyiima e 31 000 neɗɗo feccitiiɓe e ngooɗoo yeeso : 8 240 neɗɗo to fuɗɗaange hakkundeejo, 8 000 e Magreb, 5 000 e nder Orop hirnaange (heen 1 700 ko faraysenaaɓe, 760 ko Almaañnaaɓe, 760 ko enngele en) ko heddii koo ummorii ko wonnoo Dental Sowiyet ndeen (4 700) e 280 ummiiɓe Amerik bannge rewo. Ko teskini e sifaa jihadiyaŋkooɓɓe tumaroŋkooɓe ɓee ko heewi e maɓɓe ko tuububuyaaji kesi kono wonaa njibinaaɓe e Islaam tabitinooɓe diine (juulooɓe, koora cakkoo…ekn) ; iwdi maɓɓe ko renndooji cariiɗi e tee jom dipolomaaji keewaani e maɓɓe.
To bannge njogitaari, pot-ɗen teskaade tan ko njogitaaje Daesh ko ɓuri doolnude heen, ɓe keɓti ɗum en ko e kareeli maɓɓe e konu Iraak, njogitaaje ɗe Ameriik woppirnoo ɗum en. E ɓe limtanee 3 000 oto ɗi jeloode “humvee », 50 shaar , 150 belendee e 60 000 ujunere fetel hay so tawii nii yoga e njogitaaje ɗee mbonnaama e bommbardamaaji leyɗe maalde hirnaange. Daesh heɓiino dañde abiyoŋaaji tati ɗi dognooɓe e arme Irak njantee e maɓɓe ngaddornoo kono hedditii heen hannde ko gooto, keddiiɗi ɗi keɓtaama.
Njuɓɓudi laamu Daesh
Hay so tawii Daesh woni ko e yaajnaade seeɗa seeɗa e nder leydi Iraak, e nder nokku leñol Kurd en to Siiri, ƴaañaade e sunniyaŋkooɓe tawa ɗo ɓe ñiɓii heen fof ɓe compa juɓɓule “dowla” (hay so tawii wonaa ɗe ONU heɓtini ɗee), ɓe toɗɗoo hoohooɓe ardiiɓe ɗum. Heddii tawo ko alaa ɗo keeri ndarii hakkunde maɓɓe e dowlaaji keddiiɗi ɗii, ɓe ngalaa tawo kaalis baawɗo weccaade e jogaade hattan waɗande yimɓe maɓɓe kaayitaaji maandinirɗi. Sariyankooɓe ina luurdi e cifagol “dowla Daesh”; won wiyooɓe ɗum wonaa dowla, ko ɗum tippondiral leƴƴi ceertuɗi e diwanuuji e gardagol ardiiɓe ɗiin leƴƴi jaɓɓe hoofnanaade njuɓɓudi ngootiri, “dowla” o annominiri ko no laamuuji lawakooɓe ndeen. Heddiiɓe ɓee mbii “ko hay so wonaa dowla ne, fuɗɗiima jogaade mbaadi mum, ko e laawol woni”, daliilu maɓɓe heen ko tawde wonii eɓe njogii leydi, eɓe compi larme, eɓe ƴetta kubbe (lempoo), eɓe njogii polis, ñaawirɗe ekn…heddanii ɓe tan ko heɓtineede e renndo adunankeewo ngoo, ɓe njaɓa sariyaaji mum. Leydi ndi ɓe tiimi ndii, ɓe peccitii ɗum ko e diwanuuji jeeɗiɗi, heen diwaan fof ardii ɗum ko goforneer tiimɗo sarwisaaji toppitiiɗi fiyakuuji ndenndaandi, ndeenka e kisal. Polis maɓɓe, jogiiɗo catal rewɓe, ko kam toppitii tabitingol sariyaaji e fawde alamanuuji e yaɓɓuɓe laabi, ko kamɓe njuɓɓinta jirlagol otooji ekn…
To bannge jaŋde, eɓe lelni tippudi maɓɓe keeriindi e 2015, tuugiindi e nehdi diine lislaam e sarɗiiji mum, kono kadi njannginoori hiisa, jogarafi, enformatik ekn….
To bannge faggudu, dañal “dowla” oo fawii ko e ɓulli petoroŋ e gaas ɗi ɓe tiimi jooni ɗii, lempooji e kubbe ɗe ɓe parlini e ɓesngu nguu, jiidaani e bayti e korkitgol kaake janane (keɓtugol bankeeji, tarafik petoroŋ ekn…). To bannge lempooji, eɗi peccitii e pecce tati : zakat (asakal), jizya , lempoo mo dhimmi en njoɓata (kubbal ngal ɓe ngonaa juulɓe poti tottude so ina njiɗi heddaade e leydi hee) e sadaqa (sadak dokketeeɗo tawa wonaa e dow waawnere), ɗii ɗoon lempooji tan ina naatnana ɓe 70% e dañal maɓɓe, petoroŋ e gaas ko ɓurnoo waɗde yaakaare koo, jibinaani ɗo yiɗiranoo nii sabu yoga e isinaaji ɗii ko bommbardaaɗi.
E maayirɗe 2015, Daesh bayyinii wonde ina sosa kaalis mum tawa ko kañnjara tan fawaade no aadoranoo e nder laamuuji aarabeeɓe ganni : fulus ko kiri, dirhams ko kaalis, dinars ko e kaŋŋe, heen geɗal fof njaru mum tolnii ko e njaru njamndi ndii. Kaalis oo noon weccotaako e kaalisaaji leyɗeele aduna oo.
Alaa ballal ngal ɓe keɓata ummoraade e dowla goɗɗo kono noon eɓe keɓa balle jonɗe ummoraade e alɗuɓe teelɗuɓe jeyaaɓe e leyɗeele Golf teeŋti noon e jeyaaɓe e galleeji lawakooɓe Arabii Sawudit. Ɗum kadi ina faamnii sabu alaa dowla, hay islaamiyaŋke oo, yiɗi heerondirde e maɓɓe, hulde hoto “joorngol sumorde keccol”.
Bonanndeeji Daesh
Eɗe keewi kono cifoto-ɗen heen tan ko ɓurɗe maantinde ɗee :
– Daesh hiisii to bannge politigi, ko wiyetee demokaraasi, paltagol laamu e diine (laicité), ngenndiyaŋkaagal, ɗum fof ko “tuundi leyɗe hirnaange”, ko ɗum waɗi eɓe luulndi ɗum etee ɓe njoopii woni gaño maɓɓe dowrowo ko Amerik caggal nde ummii e leydi Iraak.
– E nder leydi hee, teeŋti noon e wuro Mosuul ɗo ɓe mbaɗti laamorgo maɓɓe, ɓe ngonaa juulɓe ndañaani heen jam : kereceŋ en, leƴƴi jeyaaɗi e Turkmen en, shabaak en, yeziidi en, ɓe kolliti ɗum en ko poti suɓtaade e nder geɗe tati, tuubde ngonta juulɓe walla njaɓa kubbal (250 dolaar/hoore kala tolno e 60 000 ugiya ) walla joomum en egga so wonaa ɗum daaɗe mum en ndemee. Ɗum addani yoga e maɓɓe eggude ngabbitii e nokkuuji ɗo Kurde en koɗi e nder Iraak.
– E nder njanguuji ɗi ɓe mbaɗata e won gure ɓe ngonaa juulɓe so ɓe pooli ɗum en ɓe mbaɗtata ɗum en ko jiyaaɓe, ɓuri heen heewde ko leñol yezidi en jiidaani e yahuud en, shabaak en e kerecee en. Rewɓe ɓee, yoga e mum en mbaɗtetee ko horɓe to bannge ngena (worɓe “juulɓe” ɓe ina njaha e mum en no njiɗiri ko aldaa e dewgal) walla ɓe ligginee e nder galleeji, e miijo Daesh sariya lislaam ina yamiri ɗum, sariya renndo adunayankeewo ngoo (ONU) hannde hiisii ɗeen geɗe ko no warkoyaagu kuccinaangu e winndere ndee. E raɓɓiɗinde haala tan binndanɗe keewɗe peeñninii sifaaji no njiyaagu nguu foti tabitinireede : cogguuji rewɓe ɓee fawaade e duuɓi mum en, hol no worɓe ɓee potata yettoraade ɓe, hakkeeji ɗi horɓe ɓee njogii ekn… ɓe ndallinirta ɗum ko wiyde “ko nii renndooji ganni juulɓe ngollortonoo”. Won heen geɗe nanngaani hakkillaaji renndooji hannde !
– Ina jeyaa e “ñaamgolluuji” maɓɓe goɗɗi bonnude e duppude yoga e maantorɗe taarikiyankooje jowitiiɗe e diineeji maa wonii juulɓe walla heeferɓe, won heen tawa ina ngoodi gila teeminannde 17, ɗum firti ko ɗawde yontaaji hannde anndude iwdi mum en e taarik mum en e finaa tawaa mum en. Oɗon ciftora golle Aqmi e hitaande 2012 nde ɓe naati e rewo leydi Maali teeŋti noon e wuro Tumbuktu no anndiranoo wonde ñiiɓirde diine lislaam e worgo saharaa : ɓe nduppi defterɗi desnooɗi defte quraana, gannde, karallaagal ekn. ɓe pirti genaale annduɓe e waliyaaɓe jiidaani e golle ñeeñal ciftinooɗe nguurndam leƴƴi koɗnooɗi e nokku hee. Golle Daesh e Aqmii, ngaal banngal, ko gootum, ɓe kiisotoo hannde ko winndere ndee nanngiri ko ngalu winndere ndee kala, ko geɗe sanamuuji luulndiiɗi diine lislaam.
– Golle goɗɗe kaantare ina njeyaa e darnde Daesh e nder aduna hee, yeru warngooji kuuftidinɗi ɗi ɓe mbaɗi e sahaaji golwole jolnooɗe e nder leydi Iraak e Siiri kuccinaaɗi maa wonii ko e soldateeɓe dahanooɓe walla siwil en, teeŋti noon e jeyaaɓe e leñol yezidi en walla sunniyaŋkooɓe luulndiiɓe Dowla maɓɓe oo. Ɓe kuutoriima sifaaji keewɗi ngam boomde yimɓe : gunndagol, codditgol daaɗe, duppugol yimɓe. Suurnaal “Le Monde” limtii 83 gunndooji ɗi ɓe mbaɗi hakkunde suwee 2014 e noowammburu 2015 jooɓiiɗe 1 600 fittaandu e leyɗeele baaɗe no Irak, Siiri, Niseriyaa, Tinisii, Ejypt, Farayse, Turki ekn….
– Diftaade yimɓe daha ɗum en, ɗaɓɓira leyɗeele ɗo ɓeen njeyaa ɗoo yo njeen ɓe kaalisaaji walla ɓe mbara ɗum en, walla ɓe ɗaɓɓa wostondirde ɓe e nanngaaɓe ina mbaɗi bonannde.
Ko limtu-ɗen ɗoo kala ko seeɗa e bonannde jihadist en ummanii e nder aduna hee kala, teeŋti noon gila nde Daesh feeñi, holliri yiɗde mum hoonaade e aduna hee kala, haa ko woni faandaare mum koo tabita heen. Ko ɗum waɗi hannde, woni ngoƴa dowrowo aduna oo kala ko hol no gallinirta eɓɓaande Daesh nde nganndu-ɗaa ko boomaare mawnde wonande winndere ndee, sabu telɓugol wellitaare e jahral yeeso ɓesnguuli aduna oo.
Gelaajo


text:
Bayyinaango huuɓtodinngo jojjanɗe aadee teeŋtini ko hakkeeji gorwori aadee, ngo ɗaɓɓi ko yo sariyaaji keɓtin ɗiin hakkeeji, ɗooftoo ɗi. Bayyinaango ngoo ina waɗi kadi ngardiindi, teeŋtinndi dame jeetati puɗɗoriiɗe « E teskaade », teeŋtinɗe jojjugol ɗooftagol hakkeeji aadee e nder leyɗe winndere ɗee kala, ngenndiije ɗee kala, e tippule dawrugol ɗee kala. Nde joofiri habrude wonde Batu kuuɓtodinngu Fedde ngenndiije jaɓii bayyinaango ngoo ñalnde 10 desaambar 1948. Bayyinaango ngoo saaktaa ko to Pari rewrude e hawraande 217 (III) A. Dowlaaji 50 nder 58 tawtoranooɗi joɗnde ndee, ngootanii nde, hay dowla gooto luulndaaki nde, ko dowlaaji jeetati tan ngoni heen jaambureeji (ɗi njaɓaani calaaki bayyinaango ngoo) ; ina heen Afrik worgo mo Apartaay caliiɗo konngol « hakke potal yeeso laawol ko aldaa e paltoor njibiniigu walla leñol » ; ina heen Sawuud caliiɗo « potal hakkunde debbo e gorko ». Poloñ e Cekoslowaki e Yugoslawi e Dental Sowiyet (Riisi, Ukren, Bieloriisi) noon haɗi ɗum en wootde ko luural paatungal e kuuɓtodingol bayyinaango ngoo, hono no haaldaa e kuulal 2, taƴre 1 nii. Leyɗe ɗiɗi jaamureeje keddiiɗe ɗee ko Yemen e Honduraas.
Bayyinaango ngoo ina siftina en tan wonde waɗiino sahaa, hakkeeji cifaaɗi heen ɗii ɗooftetenooka, walla ina keewnoo yaɓɓeede. Wonaa mehre waɗi bayyinaango ngoo saakteede e hitaande 1948, duuɓi tati caggal ñifgol wolde adunaare ɗiɗmere.
E ngo siftina golle yoorɓerndaagu ina lutti haa hannde e renndooji aadee en. E ngo siftina golwole bonɗe, jooɓiiɗe miliyoŋaaji miliyoŋaaji fittaandu. E ngo siftina won ɗo yimɓe kaɗaa dakmitaade e ngaluuji leyɗe mum en, won ɗo yimɓe paltatee, ƴeewratee guri ɓalli mum en, ɗemɗe mum en, diine mum en…
En caaktiino ngoo bayyinaango e Fooyre Ɓamtaare (tonngooɗe 33, e 34) jaltunooɗe e lebbi ut e settaambar 2006. Kono eɗen njaltinana ngo goɗngol wonande ɓe ndañaano tarde ngo walla yiɗɓe hesɗitinde taro mum en.
Naatirde
E teskaade ko keɓtingol ndimaagu aadee en njibidinaangu e potal hakkeeji yimɓe fof, hakkeeji ɗi teettotaako, ngoni ngooroondi wellitaare e nuunɗal e deeƴre nder winndere ndee ;
E teskaade ko majjere e ngañgu hakkeeji aadee caabii golle barbareeje ɗe hakkille aadee waawaa jaɓde, yantude e ɗuum ko compugol aduna ɗo yimɓe njogii ndimaagu haalde e rewde ko mbelaa, tawi kulaani, nguuraani e baasal, ko kam en keɓtinaa ngoni muuyannde aadee ɓurɗe toowde ;
E teskaade wonde deenirgol hakkeeji aadee ɗii ngonka nuunɗal, ko huunde himmunde hoto yimɓe fiɗɗoraade fenaande e kiiɗal murteende ;
E teskaade wonde kirjingol e cemmbingol jotondire musiɗɗaagal hakkunde leyɗe ko huunde himmunde ;
E teskaade wonde, e nder doosɗe mum, Fedde Ngenndiije Dentuɗe (ONU) keɓtinii goongɗingol mum hakkeeji aadee ɓurɗi teeŋtude, hakke no aadee wayi tiiɗde, nder potal hakkeeji rewɓe e worɓe. Yantude e ɗuum, ɓesnguunji ɗii kollitii pellital mum en yiɗde wallitde ɓamtaare renndo e compugol ngonka nguurndam ɓurka moƴƴude e nder wellitaare ɓurnde yaajde;
E teskaade wonde leyɗeele dentuɗe jeytiiɗe ɗee, e ballondiral e fedde leyɗeele dentuɗe jeyɗe koye mumen pellitii ñiiɓnude kormagol hakkeeji aadee kam e ndimaagu ;
E teskaade wonde faamamuya gooto wonande ɗee jojjanɗe e nder wellitaare, ko geɗal dowrowal ngam tabitingol timmugol ndee hawraande :
Batu kuftondinngu Fedde Ngenndiije Dentuɗe ina saakta ndeeɗoo hawraande anndiraande : “Bayyinaango huftodinngo jojjanɗe aadee” sabu wonde ɗum yiɗde renndaande, yiɗde nde ngenndiije e ɓesnguuji fof poti yettaade mbele gooto kala, mbele renndo kala, ina etoo, e rewrude e nehdi e jaŋde, ɓeydude ɗooftagol ɗii hakkeeji e ndee wellitaare e tuma nde cakkata denndaangal peeje mbele ndeeɗoo hawraande ina ɗooftee e nokkuuji kala.
AADEE EN KALA
Kuulal 1 : Innama aadee en fof njibidintee ko e ndimaagu, e potal ndimaagu e hakkeeji. Eɓe ngoodi hakkille e hakkilantaagal etee eɓe poti huutondirde e nder ɓiyngu yummaagu.
Kuulal 2
1. Neɗɗo kala ina waawi ɗaɓɓude denndaangal hakkeeji e wellitaare sifaande e ndeeɗoo hawraande, tawi aldaa e hay paltoor gooto : wonaa paltoor leñol walla nguru ɓalndu, wonaa paltoor ɗemngal walla diine, walla miijo politik, walla miijo waawngo wonde fof, wonaa iwdi leñol walla jibinannde maa iwdi renndo, wonde ɗum debbo maa gorko, wonaa paltoor tuugiiɗo e dañal walla ngonka mbaawka wonde kala.
2. Yanti heen, hay ceerungal gootal waɗetaake hakkune yimɓe sabu ngonka mum en politik walla laabi leydi mum, walla laabi adunankooji, ndiin leydi wonde ɗum ndimɗundi, njiimaandi walla ŋakkiraandi won nguun ndimaagu. (Ina fira wonde hay gooto fotaani leeptireede dawrugol walla laabi leydi mum ekn…)
Kuulal 3 : Innama aadee kala ina jogii hakke e nggurndam kam e wellitaare e kisal hoore mum.
Kuulal 4 : Hay neɗɗo gooto fotaani jiyɗineede walla gollineede. Njiyaagu e e teret aadee en haɗaa, e no waawi siforaade fof.
HAY GOOTO
Kuulal 5 : Hay neɗɗo gooto fotaani leepteede maa golleede golle yoorɓerndaagu, walla ittooje neɗɗaagu walla koynooje.
Kuulal 6 : Neɗɗo kala ina jogii hakke, to waawi wonde fof, heptinaneede hakkeeji mum to bannge sariya.
Kuulal 7 : Yimɓe fof poti yeeso laawol, kamɓe poti hakke ndeenka laawol ko aldaa e paltoor gooto. Kamɓe kala aɓe njogii hakke e potal ndeenka ngam suraade e kala paltoor luuldiiɗo ngooɗoo bayyinaango kam e kala tooñannge yiɗde waɗde oon paltoor.
Kuulal 8 : Neɗɗo kala ina jogii hakke wullitaade to ñaawirɗe leydi mum jogiiɗe oon hattan, so hakkeeji mum gorwori ɗi doosgal leydi walla sariya heɓtinani ɗum njoolaama.
Kuulal 9 : Hay gooto fotaani nanngeede, dummbeede walla yaltinireede leydi e dow fenaande.
Kuulal 10 : Neɗɗo kala ina jogii hakke, e nder potal timmungal, e heɗteede e peeñcu e nder potal to ñaawirde jaambureere, goonganteere, fotnde rokkitde mo hakkeeji makko e baɗɗiiɗe makko, walla jaalɗina e hoore makko tuumumuya oo.
Kuulal 11
1. Kala neɗɗo tuumaaɗo waɗii bonannde jaggirtee ko alaa ko waɗi haa nde ñaawoore peeñcu ɗo denndaangal hakkeeji makko jogaade heedooɓe ɗooftaa, jaalɗini ɗum e dow hoore mum fof ;
2. Hay gooto fotaani faweede kuugal sabu golle walla jejji ɗi nganndu-ɗaa nde mbaɗi ndee, laawol bonnaano ɗum en (laabi ngenndi maa winndereeji). Ko noon ne kadi, hay kuugal gootal ɓurataa kuugal potnongal faweede e neɗɗo e sahaa nde waɗi bonannde ndee.
Kuulal 12 : Nguurndam neɗɗo keeriɗam, nguurndam ɓesngu mum, hoɗorde mum walla binndaaɗe mum, faayiida mum e neɗɗaagu mum, ko geɗe ɗe laawol reeni; hay gooto fotaani naatde heen walla yaɓɓude ɗum, maa sunnaade ɗum, tawi oon welaaka. Neɗɗo kala ina jogii hakke e ndeenka laawol ngam surde ɗum e geɗe luutndiiɗe ooɗoo hakke.
Kuulal 13
1. Neɗɗo ina jogii hakke yahde ɗo welaa fof, e no weliraa kala, kam e hoɗde e nokku mo welaa e nder leydi.
2. Neɗɗo kala ina jogii hakke yaltude leydi mbaawndi wonde fof, faade leydi ngoɗndi (hay yaltude leydi mum).
Kuulal 14
1. Kala kaɗaaɗo deeƴde ina jogii hakke yiylaade e dañde ɗo moolii.
2. Oo hakke noon toɗɗaaki yimɓe yiylorteeɓe warhoyre walla golle luutndiiɗe paandaale e piɓle Fedde Ngenndiije Dentuɗe.
Kuulal 15 : Neɗɗo kala ina jogii hakke jeyeede e leydi. Hay gooto waawaa, e dow belaaɗe, haɗeede jogaade ngenndi walla waylude ngenndi
e dow belaaɗe.
Nguurndam e wellitaare
Kuulal 16
1. Debbo e gorko ina njogii hakke resondirde e waɗde galle so kellifaama. Ɗum alaa paltoor gooto tuugiiɗo e leñol, leydi walla diine. Hakkeeji maɓɓe to bannge dewgal poti e sahaa nde ɓe ngondi ndee, e nde ɓe ceerata ndee.
2. Dewgal ngal foti humeede tan ko nde fotɓe resondirde ɓee njaɓi.
3. Galle woni ngooroondi renndo, e dow ɗuum, renndo e laamu ene poti reende mo.
Kuulal 17 : Neɗɗo kala ina jogii hakke jeyde, jeyi keeriiɗo walla denndaaɗo.
Kuulal 18 : Kala neɗɗo ina jogii hakke jogaade miijo mum e diine mum. Oo hakke noddii ndimaagu e wellitaare waylude diine walla fiɓnde, kam e ndimaagu juulde, so e teelal walla e dental, e peeñɗi walla e mbirniindi ; o nodii hakke janngude e tabitinde njuulu makko.
Kuulal 19 : Neɗɗo kala ina jogii ndimaagu jogaade miijo e diine. Hay gooto fotaani hulɓinireede sabu miijooji mum. Neɗɗo kala ina waawi yiylaade e dañde e sarde kabaruuji e miijooji e rewrude e kala kuutorgal baawngal wonde kala.
Kuulal 20 : Neɗɗo kala ina jogii hakke e ndimaagu waɗde batu walla sosde maa jeyeede e fedde nde roondaaki fitina. Hay gooto fotaani waawneede yo jeye e fedde.
Kuulal 21 :
1. Neɗɗo kala ina jogii hakke waawde ardaade geɗe renndo leydi mum, so kam e hoore mum walla so rewrude e hoolaaɓe ɓe suɓanii hoyre mum, tawi aldaa e hay waawnere wootere.
2. Neɗɗo kala ina jogii hakke, e nder potal, dañde won ɗeen golle renndo leydi mum (halfineede golle laamu).
3. To bannge gardagol geɗe renndo, ko yiɗde ɓesngu foti ɗoofteede, ko kam woni geɗel dowrowel. Ndeen ɗoon yiɗde ɓesngu foti feeñirde ko e wooteeji nuunɗuɗi, potɗi yuɓɓineede sahaa e sahaa fof, e rewrude e woote kuftodinɗo dagiiɗo, e nder sirlu, walla rewrude e laawol jerondirngol e mum, gaddanoowol mo woni kala wootde e wellitaare.
Faandaare kaaɗtudi renndaande
Kuulal 22 : Neɗɗo kala e nder renndo ina jogii hakke e ndeenka ngoon renndo tuugiika e keɓgol geɗe faggudu, renndo e pinal gaddotooɗe ndimaagu e wellitaare neɗɗaagu, e fawaade e kattanɗe leydi mum, walla e ballal adunankeewal e fawaade e njuɓɓudi e doosɗe heen leydi kala.
Kuulal 23 :
1. Neɗɗo kala ina jogii hakke gollaade e suɓaade golle mum dow potal hujjiaaji liggeey e ndeenka baasgol gollaade.
2. Yimɓe fotɓe ko ngollotoo, poti fotde njoɓdi.
3. Kala liggiiɗo ina jogii hakke e njoɓdi potndi heen, njonndi, mbaawndi jogaade mo kaŋko e ɓesngu makko, mbele omo daña ngonka moƴƴa, tedduka. Njoɓdi ina haani timmitinireede nafooje renndo goɗɗe.
4. Kala liggotooɗo ina jogii laawol tafde walla e jeyeede e senndikaa ngam reende nafooje mum.
Kuulal 24 : Neɗɗo kala ina jogii hakke e fooftere e weltinde ɓernde mum haa arti noon e dottugol jaɓningol mudda golle ɗee, ina jogii hakke e fooftere yoɓeteende.
Kuulal 25 :
1. Neɗɗo kala ino foti jogaade hakke e nguurndam ceɓorɗam haa waawaa toppitaade cellal mum, ngonka mum, e ngonka ɓesngu mum, haa teeŋti e nguura, koltu, safaara e geɗe renndo ; omo jogii hakke e ndeenka so tawii o liggaaki, walla o sellaani maa walla o jooɗtiima e doole makko, walla o hesniima, walla o naywii, walla heɓtiima mo kala geɗe ustooje kattanɗe Neɗɗo ɗe pawaaki e bellanteeje.
2. Ɓesɗo e tiggu ina njogii hakke e ballal keeringal. Sukaaɓe kala, ɓe dewgal walla alaa, poti hakkeeji to bannge renndo.
Kuulal 26 :
1. Neɗɗo kala ina jogii hakke e nehdi e jaŋde. Jaŋde ndee fotaani yoɓeede hay sinno ko arwaniire e leslesre. Jaŋde sukaaɓe ina foti wonde alaa e sago. Jaŋde karallaagal ina foti huɓtodinde ; jaŋde toownde ina foti udditanaade mo woni kala ko aldaa e heedi-heeda, so tawii joom mum ina jogii kattanɗe mum.
2. Faandaare nehdi e jaŋde foti wonde ko ƴellitde neɗɗaagu aadee e tiiɗtinde nehtanagol jojjanɗe aadee. E nde foti wallitde paamondiral, muñondiral e musiɗɗaagal hakkunde denndaangal leƴƴi ceertuɗi ciiri walla ɗi njiidaa diineeji. Yanti heen, ende foti ƴellitde golle Fedde Ngenndiije Dentuɗe ngam tabitingol deeƴre e kisal.
3. Jinnaaɓe ɓee ina njogii hakke suɓaade nehdi e jaŋde njiɗani sukaaɓe mum en.
Faandaare renndaande rowrowre
Kuulal 27 :
1. Neɗɗo kala ina jogii hakke jeytoreede e ɓamtugol pinal renndo mum, e naftoraade ñeeñal e wallitde ɓamtaare ganndal e naftoraade ɓesnooje mum.
2. Neɗɗo kala ina jogii hakke e ndeenka nafooje coomiiɗe e njeñtudi gollal mum to bannge ganndal, coñce, ñeeñal ɗe o tafi.
Kuulal 28 : Neɗɗo kala ene foti daranaade tabitgol hakkeeji aadee kam e ndimaagu mum to bannge renndo kam e nder winndere, mbele kuule kaalaaɗe e nder ngalɗoo nanondiral ina njettoo faandaare toɗɗaande ndee.
Kuulal 29 :
1. Neɗɗo kala ina jogii baɗɗiiɗe renndo ɗe nganndu-ɗaa ko e mum tan ƴellitaare neɗɗaagu mum e wellitaare mum mbaawi aaɓnaade.
2. E nder tabitingol hakkeeji makko e naftoragol wellitaare makko, keerol alaa, so wonaa ngol laawol dotti ngam huuɓnude keɓtingol e ɗooftagol hakkeeji e ndimaagu keddiiɗe, ngam kadi huuɓnude ko hakkille waawi jaɓde e deeƴre renndo e nafoore huftodinnde, e nder renndo tuugiingo e demokaraasi.
3. Ɗee jojjanɗe e ndee wellitaare mbaawataa muk tabitinireede e yeeso yiɗde luulndaade piɓle Fedde Ngenndiije Dentuɗe.
Kuulal 30 : Alaa fof kuulal ngooɗoo bayyinaango waawi faamreede e yeeso rokkude won nguun laamu, walla won oon sete, walla won oon neɗɗo, ko o waawi wonde fof noon, hakke waɗde won ɗeen golle ɗe faandaare mum en woni firtude hakkeeji e wellitaare cifaaɗe ɗoo ɗee.
Jaɓaama e Batu Fedde Ngenndiije Dentuɗe, ñalnde 12/10/1948
Fulo : Bookara Aamadu Bah


text:
Ceerno Demmba Aamadu Bari, mo Tufnde Ganndal hakkunde makko e Mammadu Demmba Sih, yoo Alla wuurno ɓamta daraniiɓe pulaar, yuɓɓinii hiirde mawnde ñalnde Aljumaa 18 Abriil 2014 to wuro kayhayɗi laamorgo Diiwaan Gorgol, e leegal Gurel Saŋe.
Tawtoraama yeewtere nde terɗe Catal Fedde Ɓamtaare Pulaar to Kayhayɗi e ngenndiyaŋkooɓe heewɓe, ina jeyaa heen : Sammba Gata Bah, Muhammadu Aadama Bah, Mammadu Baaba Sih, Umaar Mammadel, Aamadu Lih, Aamadu Tijjaani Jeew, Caaw Usmaan, Kan Muusaa, Gumaalo Umaar Soh, Aliw Ñaan, Haamiidu Jaawara, Bah Siree Umaar, Huley Jah, Jeynaba Ñaanel…e woɗɓe en mbaawa limtude.Yuɓɓini hiirde nde ko duɗal Gurel Saŋe e Gardagol Ceerno Ñaanel, duɗal daringal ina njanngina pulaar. Darnde almuɓɓe duɗal ngal yooɗii.
Hiirde ndee udditiraa ko konngol joomiraaɗo e daande Yuusuf Joop, caggal ɗum ko musiɗɗo Aamadu Tijjaani Jeew bismii banndiraaɓe, haali innde gooto fof, haali sifaa ɗemngal pulaar e nder Afrik, o haali faayiida janngude ɗemngal ngal, o haali kadi faayiida duɗal ngal.
Demmba Aamadu Bari ƴetti konngol o wiyi yeewtere ndee tuugnii ko e toɓɓe tati Jaŋde, Renndo e Ganndal. O wiyi leƴƴi ndaɗondiri ko e ɗemɗe. O jaabiima ɗeeɗo naamnde :hol nafoore jaŋde ɗemɗe ngenndiije? Hol ko ɗum yahata? o wiyi janngude ɗemngal goɗngal fotaani wonnde teppol, ruttaade bonaani, so tawii to paaɗaa too hoolnaaki. O wiyi en mbaawaa ɓamtaade gaa gaa pulaar, gaa gaa en njaɓaani janngude pulaar, tee kala leñol ɓamtii ko e ɗemngal mum. E wiyde Demmba Aamadu Bari, Pulaar ina leppina maafe, ina humta haaju, ñalawmaaji Pulaar ndariima, woto mo heedi caggal. Ko feewti e dental, hol no dental heɓortee? Hol nafoore dental? So tawii yimɓe ndenntii kulete, ndokkee fotde mum en haa timma, gooto fof yo jaɓ hawreede, ina weeɓi, ina saɗti. O gayniri wonnde ɓamtaare fawii ko e dental.
Caggal ɗum heewɓe kaali ko waɗi faayiida. Idii haalde ko Mawɗo Sammba Gata Bah, ngenndiyanke hanki gila hannde araani, heddiiɓe ɓee gooto fof ɓeydii haala moƴƴa, almuɓɓe duɗe ɗe njimii jimɗi baɗɗi faayiida, hiirde ndee welii sanne, rewɓe e worɓe, sukaaɓe e mawɓe fof mbeltiima. Hono ndeeɗoo hiirde e heewde faayiida wayrii waɗde, tawtoranooɓe fof mbeltiima no feewi. Hiirde ndee waɗii ngartam no feewi.
Eɗen njakorii, e ballal Alla, maa hiirde ndee won sabaabu ƴellitagol jaŋde pulaar e wuro Kayhayɗi.
Usmaan Ñaan, Nod: 46 53 38 80


text:
Pulaar, Ɗemngal gootal Jooma Mbinndinaaji tati: Ajami, Abajada e ADLaM.
Mbele Fulɓe meeɗii huwtoraade binndol gila nde ɓe koɗi Misra, so tabitii kay wonnde ko toon ɓe ngadii jeyeede, hono no woon e daartiyankooɓe njogitorii ɗum ni? Ɗuum jaabowol mum suwaa yiyteede tawo he ko tabiti, hayso alaa ko haɗata ɗuum waawde aaɓnaade. Kono ko laaɓi kam, fawaade he batteeji tabitɗi, ko wonnde ko Pulaar fuɗɗii winndeede fayde jooni ɓurii duuɓi teemedde ɗiɗi.
AJAMI:
Gila he teemedannde 18ɓre taw Fulɓe mbaɗtiino huwtoraade alkule Arab (Ajami) ngam winndude he ɗemngal mum en neeniwal Fulfulde. Ɗiin binndi ene njaajnoo kadi ene carinoo he leyɗeele Fulɓe ɗee, ko wayno Fuuta Tooro, Fuuta Jalon, Maasina e Sokoto.
Fulɓe ene kuwtortonoo ɗiin binndi ngam winndude ko wonno soklaaji mum en he ngaan saanga, ɗuum woni ɓataakeeji e jime, ɗe ko ɓuri heewde e mum en njowitii ko he fiyakuuji diine Islaam e tinndinooje dewal Allah. Caɗeele gonɗe he ɗeen alkule noon woni ɗe ngalaa woon e hitooji ɗi ɗemngal Pulaar hatojini ko maa oon tigi ɓeyda heen toɓɓe ngam addude ɗiin hitooji. Caɗeele goɗɗe ɗee wonnoo ko cañu kelme ɗee ko gooto kala winndirta ko hono no weliraa walla no faamiri nde tawno hay njuɓɓudi ngootiri woodaano ndi ene lelna kuule mbinndiin Pulaar he ngaan saanga.Ɗuum waɗi so oon tigi ene taroo binndi ɗii ko ma o wadda heen ƴoƴre. Binndi Ajami fof e heewde ŋakkeende haɗaani Fulɓe kuwtoriima ɗum, hono no mbiyɗen ni, ko ene wona duuɓi teemedde ɗiɗi. Ene jeyaa e winndiyankooɓe Fulɓe lolluɓe huwtortonooɓe ajami, ko wayno Neene Asmaa’u, ɓiy Sayku Usmaan Danfodio, Laamiiɗo Sokoto, Seyku Usmaan e hoore mum, ɓiyi makko Muhammad Bello e miñi makko Abdullaahi Ɓiy Foodiyo. Ceerno Sammba Mommbeya mo Fuuta Jalon ballifiiɗo deftere nde tiitoonde mum ko OOGIRƊE MALAL, Amadu Ali Caam mo Fuuta Tooro, binnduɗo daartol Seyku Umar Taal he ɗemngal Pulaar walla ko wayno Ceerno Boy mo Fuuta Tooro, ballifiiɗo kanum ne jime keewɗe he ɗemngal Pulaar tawa yowitii ko he waajuuji e tinndinooje Islaam.
ABAJADA (Alkule Latin):
Gila he yonta koloñaal tuubakooɓe heewɓe etinooma winndude ɗemɗe Afriknaaje tawa kuwtorii ko alkule latin, kono ko he 1966 he ballal UNESCO annduɓe e fanniyankooɓe he ɗemɗe Afriknaaje lulii to Bamako, Mali, tuggude ñalnde 28 Feb he 5 Mars ngam daɗɗude peeje e holno ɗemɗe Afrik mbinndortoo. Ene jeyanoo e tawtoraaɓe ndeen ɗoon lulnde Mawɗo Amadu Hampaate Bah, ko kanko jooɗaninoo toon ɗemngal Fulfulde yantude e annduɓe woɗɓe Afriknaaɓe ko wayno Demmba Ndaw jooɗaninooɗo Manndinkoore e annduɓe woɗɓe tuubakooɓe fanniiɓe he ɗemɗe Afriknaaje. He ndeen joɗnde ɓe kawri e huwtoraade alkule latin ngam winndude ɗemɗe Afriknaaje kadi ɓe ɓeyɗi heen alkule ɗe ene mbaawa addude hitooji ɗi ɗemɗe Afriknaaje katojini ɗe, haa ɓuri teeŋtude he ɗemɗe ɗe joom mum en tawtoranoo he ndeen jonnde ɓe. Woni Kanuuri, Hawsa, Fulfulde, Manndingkoore, Tamasheq, e Sonngaay (Jermaare).
Caggal joɗnde Bamako, batuuji goɗɗi keewɗi mbaɗaama ngam ƴeewde nanondiral he mbinninaaji ɗemɗe Afriknaaje. Yeru he 1970 batu jooɗiima to Yaounde laamorgo Kameruun ngam daɗɗude peeje e holno ɗemɗe Bantu mbinndirtee. He 1975 lulnde woɗnde jooɗi tuggude ñalnde 21-23 Juko (Aout) to Kotonu leydi Benin, ngam fawjude tafngol binndol ɗemɗe Ghana, Togo, Benin, Nigeria e Haut Volta (Burkina Faso).
He ngaan saanga pelle Pulaaryankooje ɗee ne taw ene ndukda e hol alkule ɗe Pulaar foti huwtoraade. Nde tawnoo yimɓe yahruɓe jaŋde Arabeere heewɓe mbiynoo ko Fulfulde foti huwtoraade ko alkule Arab ɗe tan, hono no leyɗeele juulɓe, ko wayno Iran, Pakistan e Afghanistan en ni ekn.., Kono almuudɓe fulɓe janngatnooɓe leyɗeele Arabeeɓe ɓee, ko wayno Misra, kanum en taw mbaɗtiino huwtoraade alkule latin ngam winndude he pulaar. Ɗeen woni ganndiraaɗe alkule Keer (Caire). Ɓe mbayli hitooji woon e alkule ɓe ndokki ɗum en hitooji jahduɗe he ɗemngal Pulaar. Yeru: alkulal (v=ɓ), (z = ɗ). He ngaan saanga kadi taw lo leydi Lagine (Guinee), Seykou Toure yamiriino yoo ɗemɗe ngenndiije ɗee njannge. Kamɓe ne ngam winndude Pulaar, ɓe kuwtorii alkule latin kono ngam ɓe mbaawa dañde won e hitooji Pulaar, ɓe kuwtorii alkule ɓasaaɗe, woni (bh = ɓ), (dh =ɗ), ekn…
To leydi Senegaal, caggal pooɗee-nduure hakkunde harbiyankeeɓe ɗemɗe ngenndiije ɓee e hooreejo leydi o, Loepold Sedar Senghor, laamu nguu yaltini he jaaynde lawakeere ngenndi (Journa officiel), ñalnde 31 Juko (Aout) 1968, dekkere 68-871 he ko yowitii he jaŋde ɗemɗe ngenndiije e cosgol goomu toppittooɗo tafgol alkule e cañu kelme Wolof e Seereer. Golle nguun goomu njey sabaabu kuulal goɗngal: dekkere 75-1021 ñalnde 10 Yarkomaa (Octobre) 1975. Kono golle goomu Pulaar ngu kanum jaɓoyaa ko he kuulal 80-1049 ñalnde 16 Juin 1980. Ko he ngaan saanga kadi to Muritani, Duɗal Ɗemɗe Ngenndiije Muritani (Institut des Langues Nationales 1982-1999) sosaa (siñcaa).
He 1978 UNESCO yuɓɓiniino joɗnde to Ñemey, leydi Niger tuggude ñalnde 17 haa 21 Morso (Julliet) 1978 nde ɓe noddiri, Joɗnde Fanniyankeeɓe ngam binndugol e paamondiral ɗemɗe Afriknaaje ( Réunion d’experts sur la transcription et l’harmonisation des langues Africaines). He ndeen joɗnde, annduɓe heewɓe ummoriiɓe ga leyɗeele Afrik e Orop tawtoraama ɗum. Joɗaninoo toon ɗemngal Pulaar ko Professor Alpha Ibraahiima Soh mo Lagine, ummorinooɗo Farayse. Ko soñaa hee ɗeen golle ko nawtaama to dowlaaji Afriknaaji ngam haa wona tuugnorɗe he binndugol ɗemɗe mum en ngenndiije.
Ndeke so en ƴeewi, ma en taw tuggude gila Afrik heɓti ndimaagu mum e jeytaare mum dawrugol, peeje ceeraani e waɗeede ngam no ɗemɗe Afrik mbinndiraa. Tuggude 1966 haa e 1980 jonɗe keewɗe e batuuji keewɗi njooɗiima gila e batuuji nder leyɗeele haa e batuuji fanniyankeeɓe to bannge ɗemɗiyankaagal, jannginooɓe walla winndiyankeeɓe ngam fewjude no ɗemɗe Afrik mbinndiraa. Ko he ɗeen jonɗe e ɗiin batuuji paamondiral dañaa he kuwtorogol alkule latin ngam winndude Pulaar. Tuggude kadi gila nde ngaal nanondiral waɗi Pulaar waɗii taaɓannde mawnde he binndol e jaŋde ɗemngal Pulaar. Gannde keewɗe mballifaama heen. Tuggude he 1980 fayde hannde ko ene ɓura ujunere (1000) tiitoonde, he kala fannu ganndal, winndaam he pulaar tawa ko he alkule latin; lowe geese (site internet) keewɗe ene ngoodi tawa mbinndata ko he pulaar tawa kuwtortoo ko alkule latin. Ene gasa tawa ko golla he ɗuuɓi cappanɗe nay, gila pulaar waɗti huwtoraade alkule latin, fayde hannde ko, ene fota walla ɓura ko winndanoo he pulaar duuɓi teemedde ɗiɗi jawtuɗe nde pulaar huwtortonoo alkule ajami (Arab) nde.
ADLaM
Hayso alkule ɗe kaalɗe dow ɗee ko luɓaaɗe (Arab e Latin) ADLaM kanum ene wiyee ko Fulɓe penti ɗum. Tinndi e daari ene keewi e holno ɗee alkule pentiraa. Arii e jaŋtawol wonnde sukaaɓe ɗiɗo fentuɓe ɗe ɓee, Abdullaay e Ibraahiima puɗɗi hettude alkule ɗee ko taw heen gooto ene yahra e duuɗi 14, goɗɗo oo kanum ko duuɓi sappo (10) tan yahratnoo he ngaan saanga. Ene fillo ngoo haaliri, sukaaɓe ɓee ene njiyatnoo yimɓe ene ngara to baaba maɓɓe ene ngaddi ɓataakeeji mum en binndiraaɗi alkule ajami, yoo oon jannganɓe. Heen sahaaji so baaba maɓɓe joɗɗini ɗoon ɓataakeeji mum ɓe kocca ɓe ngona e taraade. Caggal ndeɓe teskii wonnde alkule ajami ɗe baaba maɓɓe huwtortoo ɗe ngonaa newiiɗe janngude sabu majje ŋakkeede woon e hitooji Pulaar. Waɗi sahaa ɓe laaɓndii baaba maɓɓe ko waɗi Fulɓe ene kuwtoroo alkule Arabu, yalla Fulɓe ngalaa binndol koye mum en na? “Ko alkule Arabu ɗee tan ngoni binndol men,” baabiraaɗo o jaabiiɓe. Kono sukaaɓe ɓee ngool jaabawol yonaani ɗum en, ɓe piɓi ko maɓe pentana Fulɓe alkule ɗe njeyani ko’e mum en. Waɗti so ɓe ngummitii ma duɗal tan ɓe uddoo nder suudu kamɓe ɗiɗo e ɓe ndiida tan haa ɗoɓe kawri fof ɓe njowondira wonnde yoo ɗuum won alkula kadi ɓe ndokka ɗum hito. Ko noon ɓe ngollorii haɓe tafi alkule 28 e limanɗe sappo, caggal ɗuum ɓe ɓeydi heen alkule jeegom (6) goɗɗe ngam haɓe mbaawa winndude kelme jiggaaɗe.Hono no binndol Arabu ni, ADLaM ne fuɗɗortoo ko ñaamo faya nano.
Ndɓe ngayni fentude alkule ɗee nde ɓe ngadii janngin’de ko banndi maɓɓe dewbo. Ndeɓe kaalani baaba maɓɓe wonnde ɓe pentii alkule kese baawɗe winndude pulaar, baaba maɓɓe ŋoongɗinaani ɓe. Ngam ƴeewndaade ɓe e jaribaade mbele ko ɓe kolli ɗum ko huunde waawnde naftoreede o noddi gooto he maɓɓe o teeldi e mum o rokki ɗum konnguɗi pulaar yoo oon wiindan mo. Nde oon winndi o noddi keddiiɗo o e teelal yoo ar jannganamo ko goɗɗo oo winndunoo ko, oon janngi o fami kisan ko ngoonga ɓe tafii alkule kese. Ɗuum wonnoo ko gila 1989 taw e ɓe njannga to duɗe les-lese e hakkundeeje.
Hannde kamɓe ɗiɗo kala Abdullaay e Ibraahiima Bari, ɓe nguuri ko he Dowlaaji Dentuɗi Amerik, caggal nde ɓe ɓaari to Jaaɓihaaɗtirde Guinee ɓe njokkitoyi jaŋdeeji maɓɓe Amerik. Gila ndeen e ɓe ndarii no ɗe alkule nguurdata kuwtoree he kala ɗo Fulɓe ngoni. Ɓe cippiraama haa alkule ɗee naatnaama he Unicode kadi Microsoft ne addii heen balla mum, nana liggondira heen he hettooɓe (designers) ngam tafde alkule (fonts/polices) baawɗe huwtoreede he windows e office ɗe ɓe inniri “Ebrima” baawɗe yahdude e ADLaM e alkule goɗɗe Afriknaaje.
ADLaM ene yaaji hannde he nder Guinee kadi nana saroo to Nigeria e leyɗe Fulɓe goɗɗe haa e caggal Afrik, ko wayno Amerik.


text:
NANONDIRAL WINNDEREYANKEEWAL HAKKEEJE AADE
NAATIRKA
E tuugnaadeko wonde keftingal horma kala neɗɗo e nder ɓesngu aadee e hakkeeji potɗi woni dnaɗɗuudi ndimaague potal e jam e nder aduna,
E tuugnaade wonde ko baasgol heftinde kam e calogol tottude hakkeeji aade ngaddi barondiral e salaare sanndolin nde e nder aduna e kadihuccande adunam mo aade heɓi yamiroore haalde e miijiaa de no henanorii ɗum yontii ete kadi yimɓe poti jeyde koye mumen ceerta e kulol e baasal sabu aadee yiɗde ɗ um,
E tuugnaade wonde ina teeŋti yo hakkeeji aadee ndeenire yamiroore laawɗinaande mbele aadee waasaa tonngeede e gullitaagol dowrowol so tawii fawaama kalfaandi kiisndi walla waawnere ɓ urtunde,
E tuugnaade ina teeŋti nde ɓamtatoo ɓiyngu yummaagu hakkunde leyɗeele dimɗ uɗe,
E tuugnaade e nanondiral leyɗeele caaktangal woondoore leyɗeele jowitiiɗe e hakkeeji gadani aadee bayɗi no ndimaagu, teddungal e nder potal rewɓe e worɓe. Leyɗeele ɗee koddirii e daranaade ɓamtaare renndo e ñiɓgol fannuji nguurndam moƴƴam,
E tuugnaade e wonde leyɗeele dentuɗe jeytiiɗe ɗee, e ballondiral e fedde leyɗeele dentuɗe jeyɗe koye mumen pellitii ñiiɓnude horma hakkeeji aade kam e ndimaagu,
E tuugnaade e ɓulngo renndaande ngam tafde hakkeeji aadee kam e ndimaagu, leyɗeele ɗee teeŋtinii nafoore ɓurtunde wonde e pellitgol, ko ndeen batu nguu nanondiri, holliti:
Ngal-ɗoo nanondiral winndere yan keewal jowitiingal e hakkeeji aadee wayi ko no laawol gootol ñii ngam yettaade leyɗeete mbele yimɓe ɓee e renndooji ɗii mbaɗa ɗum e hakkillaaji mum e kala sahaa kadi et e jannginde e nehde mbele ɓamtoo horma hakkeelleji aadee e ndimaagukuule ƴettaama mbele saree e nder leyɗeele, ciynugol ngol ina foti feeñde, teskee e yimɓ e fof.
Kuulal gadanal
Innama aadeeji fof poti, ndimɗidi e jibinannde to bannge hakkeeji. Eɓe ngoodi miijo e hakkilantaagal ete eɓe poti huufo ndirde e nder ɓ iynguyummaagu.
Kuulal 2
Gooto kala ina waawi hokkunde hoore mum hakkeeji e ndima guuji kaalaaɗi e nanondiralngal tawa alaa paltagol nguru, mbaydi, leñol, ɗemngal, diine, iwdi leydi walla renndo, dañal, jibinande walla kala ngonka.
E ko fawtii heen hay paltoor gooto woodataa e dow yowitaade e dawrugol, ñaawoore hakkunde leyɗeele fawaade e neɗɗo ummiiɗo leydi walla neɗɗo mo yowitaaki maa woni pawiɗo yamiroore laawɗinaande waawnde wonde fof.
Kuulal 3
Innama aadee kala ina jogii hakke wuurde, e hakke ndimmagu kam e hakke ndeenka e kisal hoore mum.
Kuulal 4
Hay neɗɗo gooto fotaani tonngaade e maccungaa gu maccungaagu e njeeygu aadee ko ko harminaa e no waawi si foraade fof.
Kuulal 5
Hay neɗɗo gooto fotaani leepteede walla fiyeede piyle jaltuɗe neɗɗaagu walla koynooje.
Kuulal 6
Neɗɗo kala ina jogii hakke annditireede neɗɗaagu mum e kaayitaaji ñaawaaɗi.
Kuulal 7
Yimɓe fof poti e laamu ete poti fotde ndeendka e yeeso laamu. Yimɓe fof ina poti fotndeende e reeneede e heedi heedi baawɗo yaɓɓude kule ngal nanondiral yimɓe fofina poti reeneede e tooñannge tawa alaa paltoor.
Kuulal 8
Neɗɗo kala ina jogii hakke wullitaade ñaawoore e leydi mum so tawii o gañaama, o tooñaama walla so hakkeeji makko njoolaama. ɗiin hakkeeji ina ngannde e laamu e ñaawooje.
Kuulal 9
Hay gooto fotaani nanngeede sokee walla yaltinee leydi tawa ko e dow mbaawka e belaaɗe.
Kuulal 10
Neɗɗo ina jogii hakke e heɗeede e nder potal e sahaa ñaawoore nde yowitaaki, nde waɗataa heedi-heeda (jinngataa). ñaawooɓe ɓenguurotaako poti ñaawde hakkeji fotdeeji neɗɗo fof ko takkaa haa heɓ ni ɗum ñaawore.
Kuulal 11
- Kala neɗɗo tuumaaɗo bonannde ina foti reweede haa ko fawaa e mum ko annde ina woodi walla alaa tawa ko ñaawoore laaɗinnaande nde suuɗaaka ñaawi e tawtingol ñaawoɓe luundiiɓe heedɓe bannge ñaaweteeɗo oo.
- Hay gooto fawetaake bonnannde walla war ngo tawa nde waɗatee ndee waawa wonde ko teeŋti e mum e yowitaade e laawol leydi walla laawol hakkunde leyɗeele. Ko noon ne hay gooto fawetaake sariya baɗɗo huunde tawa nde waɗetee ndee o jotondiraani heen.
Kuulal 12
Hay gooto yaɓɓetaake, tooñee e nder nguurndam mum, e nder ɓesngu mum e nder jotondiral mum walla neɗɗaagu mum lesɗinee, naange hay gooto e dowlugol mum potaani ñifeede. Neɗɗo kala ina jogii hakke reenaneede ɗee geɗe teeŋtinooji ndimaagumum.
Kuulal 13
- Neɗɗo ina jogii hakke yahde ɗo welaa fof e no weliraa fof kam suɓaade hoɗannde mum e nder leydi.
- Neɗɗo ina jogii hakke yaltude leydi kala hay so tawii ko ndi makko kam e artude e leydi mum.
Kuulal 14
- E sahaa kulol, neɗɗo kala ina jogii hakke ƴeewde moolaare e dañde leydi moolndi ɗum e goɗɗe ɗee.
- Oo hakke noon waawaa fawaade e warde hoore doga ƴeewa moolɗo ɗum, o waawi fawaade tan ko e jamirooje fedde leyɗeele dentuɗe.
Kuulal 15
- Neɗɗo kala ina jogii hakke jeyeede e leydi, woni jogaade ngenndi.
- Hay gooto waawaa e dow belaaɗe haɗeede jogaade ngenndi walla waylude ngenn di.
Kuulal 16
- Caggal nde neɗɗo dañii duuɓi kelliƭuya so ko o debbo, so ko o gorko faltaa ki leñol, nguru, leydi ono jogi hakke resde maa reseede, o darna fooyre. Ko kamɓe poti heen hakkeeji jowitiiɗi e dewgal so ina humee walla so ina ittee (goorko e dewbo).
- Dewgal fawii ko e yiɗde resondireeɓo ɗiɗo ɓee wonaa ina fawee e waawnere.
- ɓesngo ko kam woni tergal gadanal e nder rendo ɓesngu inajogii hakke ndeenka immoraade e renndo kam e laamu leydi ndii.
Kuulal 17
- Kala neɗɗo walla dental yimɓ e ina jogii hakke e jeyal leydi.
- Hay gooto fotaani e amdu e waawde haɗeede jeyi mum.
Kuulal 18
Kala neɗɗo ina jogii hakke ndimaagu miijo, hakkilantaagal kam e diine. Oon hakke ina roondii ndimaagu waylude diine kam e ndimaagu tabitinde diine mum walla yi yannde mum kañum gooto walla e wondude e woɗɓe. Ngaal tabitinal diine noon ina nona ko ɗuuɗii e ko feeñi fof tawa ko rewneede e dow jaŋde, walla dewal walla jamirooje diina oo.
Kuulal 19
Neɗɗo ina jogii hakke e ndimaagu jogaade miijo e saaktude miijo mum ɗum firti ko joom mum fotaami hulde feeñninde miijo mum walla wiɗtude, heɓde kam e sarde miijooji e kabavuuji tawa woƴaaki keeri hakkunde leyɗeele e no sardaa fof.
Kuulal 20
- Neɗɗo kala ina jogii hakke e ndimaagu waɗde batu walla fedde nde wonaa fitina.
- Hay gooto fotaani waawneede jeyeede e fedde alay sago.
Kuulal 21
- Neɗɗo kala ina jogii hakke e jeyeede e terɗe gardiiɗe leydi mum. Tawa ko kañum e hoore mum walla tawa ko waabaade e ɓe yimɓe e cuɓii ina njooɗ añii leydi sabu joñeede geɗe mum.
- Neɗɗo kala ina jogii hakke ardineede walla joñeede geɗe/golle leydi e dow potal.
- Muuyaande leydi ndii ko ñiɓgol kalfaandi laamuuji ɗii. Ndiin kalfaandi ñiɓortoo tan sosde wooteeji cuɓoo suɓngo laaɓngo e leydi kala, tawa cuɓotoo ɗo kala ina tottee ndimaagu mum timmungu.
Kuulal 22
Neɗɗo kala e nder renndo ina jogii hakke e ndeen ka renndoyankeewo. ɗumko weltaare hakkeeji fagguduyankoj e renndoyan heeji e pina yankooji katojinaa ɗi e ndimaagu e ɓamtaare aade e dow tuugnaade e ngonka leydi fof.
Kuulal 23
- Neɗɗo kala ina jogii hakke liggaade e dow potal hujjiaaji liggeey e ndeenka baasgol gollaade.
- Yimɓe fof poti fotde njoɓdi so tawii ɓe potii liggeey.
- Kala liggiɗo ina jogii hakke njoɓ di fotndi heen, njondi mbaawndi jogaade mo kaŋko e ɓesngu makko mbele njogoo ngonka moƴƴa tedduka. Njoɓdi ina haani timminireede catiiɗe renndoyankooje.
- Neɗɗo kala liggotooɗo ina jogii laawol tafde fedde wullitaare hakkeji liggeey walla yantondirde fedde liggotooɓe mum e pedle goɗɗe liggotooɓe so tawi eɗe ndenndi ngoƴ aaji e anniya.
Kuulal 24
Neɗɗo kala ina jogi hakke e fooftere walla weltinde ɓernde num walla wooda ɗo haa'ɗni liggeey mum ete kala liggotooɗo ina jogii hakke e fooftere yoɓ eteende.
Kuulal 25
- Neɗɗ kala ino foti jogaade hakke nguurndam cemorɗam haa waawaa toppitaade cellal mum, ngonka mum eka ɓesngu mum haa teeŋti e nguura, koɗlci, safaara e geɗe renndo; omo jogii hakke e ndeenka so tawii o liggaaki, walla o sellaani ma walla o jodtaa de e doole mum, walla kes jooɗiiɗo, naywuɗo walla kala geɗe baasooje wallitde nguura ɗe pawaaki e bellanteeje.
- Jibinaaɗo debbo e sukaaku ina njogii hakke ballal e toppitaagol keeriiɗi. Sukaaɓe fof, woni a jibinaaɓe e nder dewgal walla caggal dewgal poti fotde to bannge ndeenka renndoyankeewo.
Kuulal 26
- Neɗɗo kala ina jogii hakke jaŋde jaŋde foti wonde ko nde alaa njoɓdi hay sinna ko to arwaniire e gadanal. Jaŋde sukaaɓe ina foti wonde alay sago. Jaŋde karallaagal ina foti huɓtidin'de: jaŋde toownde ina foti udditanaade moni kala taw alaa heedi-heeda, tawa ko e baawal mum.
- Jaŋde foti ko feertinde neɗɗankaagal, ɓeyda teddin'de hakkeeji innama Aadee, heɓde hoore mum. Ina foti waalitde paamondiral, muñundiral, cehilaagalhakkunde leyɗeele e kala senngooji leƴƴi walla diineeji, fawitii heen ɓamtaare golle dowlaaji dentuɗi ngam moƴƴere ina duumoo.
- Jibinaaɓe ina poti suɓaade hol fannu jaŋde ndokkata sukkaaɓe mumen.
Kuulal 27
- Neɗɗo kala ina waawi e sago mum jeyeede e ɓamtugol pinal rennde mum, huutoroo ñeeñe e wallitde ɓamtaare ganndaliyankeewal e kala ɓure jaltooje heen.
- Neɗɗo kala ina jogii hakke ndeenka muuyaaɗe mum to bannge neɗɗankaagal e jawɗi tuugniiɗe e ɓulgno ganndal, coñce, ñeeñal ɗe o tafi.
Kuulal 28
Neɗɗo kala ene foti daranaade ñiɓagol hakkeeji innama aadee kam e ndi maagu mum to bannge renndo e nder winndere mbele kuule kaalaaɗe ender ngalɗo nanondiral njetto faandaare toɗɗaande nde.
Kuulal 29
- Innama aadee ina jogii hujjaaji fayde e renndo ngo ngannduɗaako ɓamtaare huuɓtidinde neɗɗankaagal makko tan waawi wootde.
- E nder kuutorogol hakkeeji makko kam e naftorogol ndimaagu makko, moni kala fawaa e mum tan ko ɗooftogol sarɗiyeeji ngam teeŋtin'de keftingol e nehtanagol hakkeejie wodɓe ngam timminde neɗɗaŋ kaagalngam geɗe denndaande kam e ngonka moƴƴa kuuɓtidinɗo ngam dañje renndo potal.
- Ɗii hakkeeji e nguu ndimaagu mbaawa dañeede e dow luundaare paandaalee muuyaabe dowlaaji dentuɗi.
Kuulal 30
Hay kuulal gootal gummingal e ngal ɗo nanondiralfotaani jaggireede ummii ko e leydi, walla dental keeringal, walla neɗɗo keeriiɗo. Hay neɗɗo gooto, walla dental walla leydi potaani jogaade golle tawa faandaare mumen ko firtude hakkeejie e ndimaagu kalaaɗi e nder nanondiral ngal.


text:
Annduɓe kawrii, « so teddeendi ɓanndu neɗɗo ɓetaama, teemedere kiloo fof, heen cappanɗe jeeɗiɗi ko ndiyam ». Ɗum ene hollira goongɗugol konngol biyngol «Ko ndiyam woni nguurndam». Ko ɗum saabii, nde weeyo waylii tan toɓo usti, ilam waɗti wajjondirde. Waɗde beeli kori, ɓulli ɓeeɓi, huɗo majji jawdi eggi, heddii yimɓe ene tammoo ɗe looraani. So en mbiyaama «loren leɗɗe», tan mbiyen «ko bolle puuyɗe». Hannde noon, tabitii, addi ngoo yooro ko ŋakkere leɗɗe e laddeeji men. Sabu ɗo ɗe keewi fof, joom mum en keewaani yiyde hokkere.
Nde tawnoo noon hokkere ndee hawii hanndiima e diiwanuuji men hee, ko ɗum waɗi nguura saɗtii, hay jaŋde sukaaɓe nii lohii. Sabu jahɗo heen haa woɗɗoyi fof, so yiyii jinnaaɓe mum ene kooltoo cegeneeji, heewi ko ɓernde ɓama ɗum, yiɗa heɓɓitaade, woppa jaŋde wiya ene yiiloyoo liggey. Donkuɗo heen dañde ɗo tampi fof, huccana ɗanngal.
Ko ɗuum fedde wiyateende KARITAS faami, nde ummanii golle toŋtugol sukaaɓe mbele ndaña golle e nokkuuji mumen, njooɗoo. Sikke alaa noon, en mbaɗaani bayyino no yeeyooɓe mbaɗata nii walla no lannda dawrugol waɗata nii, alaa, ko ko jiy ɗen tan kaalaten mbele pelle ɗe ngonaa laamuyanokooje goɗɗe ɗee ñemmba. Fedde KARITAS naatii e diiwaan Barakna oo ko ɓooyi seeɗa. Eɓe ndilla e wallude pelle remooɓe no njeñtiniri golle mumen.
Ɓe peewnii kolaaɗe, ɓe mbaɗii heen giriyaasuuji, ɓe coodii kaɓirɗe gilnooje, ɓe ndokkii pelle rewɓe ngalu ngam mbaɗa booñ «res-restu» mo aldaa e pawnaari. Ngam reende taariindi, ɓe kolli remiiɓe ɓee no peewnirta ko warata ñaamon tawa e ko alɗinta leydi tawa jillaani posone. Won e gure, ɓe ndenndin sukaaɓe mumen, ɓe mballi haa pelle mumen keɓtinaa e laamu. Ɓe nduttii ɓe ñaaganii ɗumen leydi, ndokkaa, Ɓe ngasani ɗumen fooraasuuji ngam keɓa ndiyam, haa mbaawa waɗde e leydi hee nguurnaandi tawa ɓe padaani e toɓo.
Sabu teskaade noon, mawɓe e sukaaɓe ene keewi luurondirde e ronkude haaldude, ɓe njuɓɓini kadi hirjinooji ngam mawɓe e sukaaɓe mbaawa haaldude, yeewtidde et wostondirde miijooji, kanum e fewjidde no nopoti gollododaade haa ɓamta nokku mimen. Ene jeyaa e payndaale hee, haɓde e yooro, haɓde e heege, e wallude sukaaɓe ɓe jaŋde daɗi e sukaaɓe woppuɓe jaŋde law haa ndaña ɗo nanngitii, nguura heen, mbaasa miijaade ɗannaade, haa teeŋti e ɗannoraade nguyka.
E der ɗuum, ɗo wuro mawngo woni fof, waɗanaa ko fedde nde sukaaɓe cappanɗe njeegomo, yahrooɓe e sappo e jeetati hitaande haa duuɓi cappanɗe tati. Yeru : Haayre Mbaara, Mbaañ e Baabaaɓe. Won e gure mawɗe kadi ɗe gure tokoose taarii. Ɗeen gire ne, mbaɗana fedde, tawi hoolaaɓe gure tokoose taariiɗe ɗumen ɗee ene njeyaa heen. Yeru ; Daarel Barka e Bakaw.
Eɗen njaakorii tan maa pelle goɗɗe ɗe ngonaa laamuyankooje ɗee ñemmbu hono oo yeru moƴƴo. Sabu teskaade, tawde ndiyam, leuydi e naange ene ngoodi, so en njaɓii liggaade tan eɗen mbaawi waasde loritaade e ɗanle. Saka noon, ko ɓuri heewde e ɗannotooɓe ɓee, so njahii, ko hono ɗeen golle tan ngolloytoo toon. Yoo Alla rokku ene nande e faamde, holla en laawol moƴƴol, rewna en heen, sellina semmbina, mbele mbaawen haɓaade heege e baasal, rewrude e kesɗitingol ko tawruno ɗen taaniraaɓe men.
Malal Sammba GISE


text:
Paul Allen ko jahdiiɗo Bill Gates wonnoo, mo o sosdunoo Microsoft e hitaande 1975. Paul Allen sankiima ñalnde 15 oktoobar 2018, caggal nde nguɗu ƴiiƴam heɓtii ɗum. Ko o galo mawɗo o wonnoo sibu ngalu makko ina millee e miliyaaruuji 20 dolaar pawɗi. Feccere e nguun ngalu o rokkii ɗum pelle daraniide wallude lohɓe (o sakkiima ɗum). Ɗum noon, so o anndondiraano e Bill Gates haa ɓe cosdi Microsoft, eɗen mbaawi wiyde ma a taw informatik woodataano nder galleeji men. Paul Allen jibinaa ko Seattle (nder dowla Washington) to Dental dowlaaji Amerik ñalnde 21 saawiyee 1953. Ko duuɓi ɗiɗi fat o waɗi e duɗal jaaɓi haaɗtirde Wasinghton.
Satya Nadella, gardiiɗo Microsoft hannde oo, kam e hoohooɓe Silicon Valley fof njettii mo haaɗdi njettoor, teeŋtinii darnde makko e cosgol e ɓamtagol informatik. Ko ɗuum kadi woni ko Tim Cook, gardiiɗo Apple, e Sundar Pichai, gardiiɗo Google, Jeff Bezos, gardiiɗo Amazon kaali e makko.
Bookara Aamadu Bah


text:
_Daawal mette e caɗeele._ _Fotndee nguurndam e genaale._
_Dogee, woɗɗee kala penaale._
_Ɗo yolnde juuti yottaaka payndaale._
_Leef-ɓe cortoo, pukka doŋle._
_Fiɓiiɓe, tabitɓe, ŋeertina daduule._
_Duuɓe keewii ɗo sago heɓaaka._
_Woto ɗimtindo gaño foolaaka._
_Tinndina, anndina ɓesngu wolde lelnaaka._
_Yoo hare jokku ɗo ndimaagu heɓtaaka._
_So pellital no woodii hay batte hulaaka._
_Ɗo ndimaagu alaa ɓamtaare soynaaka._
_Jeytaare no woɗɗi tiimeede._
_Wonaa ɗemɗe e pine saayneede._
_Kala ganni e dunaaɗi willeede._
_Ko maa geɗe renndo e njenndi jaɓeede._
_Wonaa puunti e mone huwtoreede._
_Weli jinngande ko dariiɗo ngam haɓɓitaade._
_Woto mo rokki kiiɓaŋke jaggitaade._
_Lelnude daaɗe tan e ɗoweede._
_Salo tooñaŋnge diiñaade._
_Geno wallittu ko teeɗaniiɗo waylaade._
_Mo jaɓataa neɗɗaagu hoyneede._
_Ndimaagu maa, yoo jarane felleede._
_Ɗeɗɗo rimɗataa tawi e ngenndi mum wellitaaki._
_Jaleeɗe ngalanaa mo toŋngitaaki._
_Hare ndimaagu, debbo e gorko faltaaki._
_Mawɗo e suka nde wokkaaki._
_Ndarono-ɗen goodal men gila en momtaaki._
_Arooɓe janngo, nguura ɗo kalkaaki._
*_DEMMBA KAH MO TEEKAAN, MAA WURO TAAN BUKAR SIH._*


text:
Ko ndeen haawniinde woni kadi ? Ndeen haawniinde ko doktoreeɓe tawii jalɓol mawngol nder ngaandi Ameriknaajo gooto jahroowo e duuɓi 42. Hol no ɓe nganndiri ɗum ? Ɓe nganndiri ɗum ko oon ina wondunoo e rafi bonɗo, kaawniiɗo, tampinnooɗo ɗum haa ɗoon waawi haaɗde. Caggal nde ɓe mbaɗi mo rajo hoore, ɓe cooynii huunde nder hoore too, ɓe cikki ko heɗɗere ƴiiƴam penndiɗam, ɓe pelliti udditde hoore ndee, kaawis ! Ɓe tawi ko jalɓol tiggii ɗoon. Jalɓol ngol wiyetee ko teñiyaa e Farayse, ko ngol “Jalɓol teelngol” (ver solitaire). Ngol waɗi ko gane-gane, a ngol waawi yettaade 10 m njuuteendi…
E ndeeɗoo hitaande kadi, annduɓe najii, nde njiyii ko meeɗaa sikkude. Ameriknaajo gooto jahroowo e duuɓi 42, ina wondunoo, gila saawiyee 2018, e rafi bonɗo, tampinnooɗo ɗum haa ɗoon waawi haaɗde : kala ko o memi, o sammintu ɗum e leydi, kala konngol ngol o fuɗɗii, o ronka joofnude ; o yahii haa o natti anndude, e koreeji makko ɓadiiɗi, hol heen maayɓe e hol heen wuurɓe. Doktoreeɓe fof ndonki yiytude ñawu makko.
Ko maa o yahi to opitaal gooto to New York e lewru settaambar 2018, nde eskaneer feeñnini ko wayi no cinndel nii nder bannge ñaamo ngaanndi maako. Ɗoon e ɗoon doktoreeɓe ɓee pelliti udditde hoore ndee ngam ittude cinndel ngel. Aɓe ceeka, aɓe ceeka, haa ɓe njettii ngel, ɓe tawi ko ɓe cikkatnoo ko cinndel koo, ko jalɓol teelngol. Kaawis, « jalɓol haa nder gaanndi ? » Kono ɓe poofii no feewi kamɓe fof, ñawɗo oo e safrooɓe ɓee fof : « min mbeltii, min poɓɓi », e wiyde heen doktoor gooto.
Ƴoogirde : Kabaaru mo tele ABC7 saakti ñalnde 31/05/2019
Hol ko woni jalɓol teelngol
Jalɓol teelngol, ina wiyee e Farayse « ténia » (teñaa), ko jalɓol guurowol, mawnowol e tektekol aadee. Ko ngol juutngol, baangol no lefol nii, daɗngol gane gane, koyel tokosel baɗngel ko wayi no nanngɗe 4 nii. Njuuteendi maggol ina waawi yettaade meeteruuji 10. E ngol waawi wuurde duuɓi 40.
Jalɓol teelngol ina waɗi leƴƴi ɗiɗi baawɗi wuurde e reedu aadee : heen gootol ummortoo aadee ko e teewu ngaari, goɗngol ngol ummortoo aadee ko e teewu mbabba tugal.
Hol no ngol ardata e aadee ?
Ngol ummortoo aadee ko e teewu ngaari walla mbabba tugal ndaaɓaangu. So aadee ñaamii teewu keccu walla ngu ɓenndaani ndiin ngaari walla baan mbabba tugal, ɓoccoonde jalɓol ngol sabbina e tektekol mum tokosol ngol. Ngol wona e siiɓaade kala ko njaatige oo (neɗɗo oo) ñaami. Ɗoon e lebbi tati ngol mawna, ngol wona e wiltirde gane kese. Sahaa e sahaa kala ɗeen gane ina njalta e jaañte neɗɗo daaɓaaɗo oo.
Maale jalɓol teelngol
Neɗɗo gonduɗo e jalɓol teelngol ina waawi waasde yaltinde hay maalal gootal. Omo waawi woorude noon duuɓi keewɗi hade makko tinde omo wondi e jalɓi ; oon sahaa jalɓol ngol ina waawi yettaade meeteruuji 10 njuuteendi.
Maale jalɓi ɓurɗe heewde ko baɗgol jaañte joom mum walla tuuba mum walla comci mum nganon ndanewon, ndillowon ; heen ganel fof ina waawi wonde 2 cm njuuteendi.
Maale mum goɗɗe ina ngoodi baawɗe faaydeede e maale ñabbuuli goɗɗi, ko wayi no ustagol walla ɓeydagol ñaamɗe, joom mum wona e seɗaade ceɗagol ngol aadoraaka, gaɗa mum wona e ŋatde, aree reedu muusooru, yaawa tampude ; heen sahaaji kadi ɓalndu makko ina waawi futtude puƴe walla uube.
Hol no jalɓi cafrortee
Jalɓol ko ñawu njaajngu, ngu alaa tanaa, mbaawngu safreede, rewrude e bargol jalɓol ngol. So ngol waraaka, ko toon tan ngol heddotoo e reedu njaatige hee, ngol yaltintaa hoore maggol.
So doktoor yenanaama neɗɗo ina wondi e jalɓi, o winndanta ɗum ko lekki mbaroowi jalɓol ngol. Leɗɗe ɓurɗe heewde huutoreede ɗee mbiyetee ko niclosamide e praziquantel. Lekki kii ƴettetee ko laawol gootol. So jalɓol ngol maayii, ngol yaltida e jaañte. Joomum ina waawi ƴettitde lekki kii jonte ɗiɗi caggal gadanol ngol, ngam yenanee jalɓol ngol maayii.
So neɗɗo seertii e jalɓol teelngol ina foti ɗooftaade kuule senaare keeriiɗe, ko wayi no sooɗaade juuɗe mum e sahaa kala, wuppude comci mum e sarbetaaji mum ekn.
Bookara Aamadu Bah


text:
Leydi ndemeteendi, moƴƴinoori ndema, ndemeteendi hitaande kala haa heewa moƴƴa, coñateendi seeɗa……
Hol to ndiin leydi woni ? Ndi woni ko e falnde Magaama, diiwaan Gorgol. Ndi lommbii ko hakkunde kominaaji Magaama, e Beylugge, Elfara, e Biddiis, e Ajaar mo Gidimaka. Leydi ndii remetee ko dabbunde, toɓee, ilee, yalta remee.
Ko njiɗ-ɗen hollitde ɗoo, ko leydi ndii ina ɓeta fotde 75 km njuuteendi, njaajeendi ndii yoga e nokkuuji ko kiloomeetruuji 10 haa 7. Ooɗoo nokku mo kaalaten, lommbi-ɗen e mum, ɗum ko e caaɗngol juutngol, yoga e nokkuuji kadi jaajngol, sabu ngol ɗoofotoo ko e les wimmbalooji haayre Ngaal to Asaaba, ngol yuppata e maayo Senegaal ɗo nokku biyeteeɗo Paliiba.
Hol ko remetee e nokkuure ndee ? Remetee heen ko gawri, makka, feelaa, ñebbe, faataata, jayeeje, gerte e kala leƴƴi ndema, sewo sewo ina moƴƴa heen. Remata e nokkuure ndee ko fulɓe e safalɓe ɓaleeɓe. Hol ko saabii soñetee ko seeɗa e ɗii nokkuuji ? Mboros aawdi, mboros jalluɗi, coñal naatondirngal e ñaayngal.
Mboros aawdi ko aawɗeele ɗe keblaaka, ñawndaaka, ko aawɗeele keddiiɗe e tawaangal, woni mi heeloo gila e coñal, mi moofta haa ñalnde jabbere, mi yaltina tan mi aawa.
Mboros jalluɗi oo ko teŋke e gilɗi e mbaatu. Teŋke ɗee ñaama jalluɗi ɗii, gilɗi naata e nder njabeeri ndii, ɗi mbarataa ndi, kono aɗi kaɗa ndi jibinde. Mbaatu nguu jagga deeneeri ɗii, ɗi garjina jibingol ngol.
Coñal naatondirngal e ñaayngal ko caɗeele njuɓɓudi sabu hitaande kala ina wooda goomuuji jokkondirooji e meeriiji e haakem ngam heɓde yamiroore hitaande tiwaande e furiyeer. Ina waɗee hitaande kala, kono alaa ko ɗum nafti e renndo ngoo. Sabu hitaande kala so lajal tiwaande ngal ɓadiima tan, tawata ko jawdi naatii e kolaaɗe ɗee, etee tawa furiyeeruuji fof ko keewɗi dak gelooɗi e na’i e bamɗi e ndammiri. Joom gese en ina coña, jawdi ina biftoo doɓaale e ko soñatee. Demoowo waɗa e ngesa mum lewru ina rema ina jabba. Ñalnde coñal fuɗɗaa, ko ñalngu ngootu, so a soñdaani, jawdi ñaama nguura maa tawa alaa mo ngulliti-ɗaa, sabu tawata ko jawdi fof ko ɗaccaandi, teeŋti e gelooɗi e na’i. Ko sahaa mettuɗo, bonɗo e miskineeɓe haa yuurminii…


text:
Debbo cowiiɗo ngondu ɗo e caɗeele e yaadu mun suudu safrirdu
Saakitaama ñannde : Hesɗintinaama ñannde :
Nialawma hande o min jewtata ko yowiti e Debbo cowiiɗo e ngondu ɗo e caɗeele e yaadu mun suudu safrirdu peesayaadeJewtidiiɗo men e Ko mbiiɗon wiyete ko Kajatu Bari, cafroowo e suudu safrirdu la paix to ziguinchor leydi senegal.O ari e yewtere ngam haalande hettiiɓe ko mbiiɗon Hol peeje Debbo cowiiɗo mbadata ngam dadde yoga caɗeele haa O jibina e jam tawe omo reeni biɗɗo oo duu ana reeni. So dum yawti men keɗo kadi Dauda Kamara cafroowo e ley suudu safrirdu Kati ton to leydi Mali yewtere nde O mbadii e Abdulay Dikko.


text:
Hono no mbiyruno-ɗen e tonngoode 117 e nder winndannde men « ɗoo e duuɓi noogaas », duɗal Carmat to Farayse rokkaama, e maayirɗe settaambar 2013, yamiroore seŋde e neɗɗo « ɓernde tafaande ». Ɗum kam nii fadaani haa duuɓi noogaas, sibu, ndeen ɓernde tafaande seŋaama ñalnde alarba 18 desaambar 2013 e neɗɗo.
Mbiy-ɗen ɗum meeɗaa waɗde, ko jooni woni go’o. Ɗum waɗi ko to leydi Farayse, to lopitaal Georges Pompidou, to Pari ; seŋanaa ɗum kadi ko faraysenaajo.
Ndee ɓernde tafaande ko ñemmbunde ɓernde tagdaande ndee e fannuuji fof, gila e mbaadi haa e gollagol : ko kayre dillinta hoore mayre, tee ende jogii ɓetirkon « njaawnowon dille ɓernde ndee, ustowon ɗum, ɓeydowon yuppo ƴiiƴam, maa ustowon ɗum. So ceŋanaaɗo ɗum oo ɗaaniima, ɗe ustoo ; so omo ŋabba eskaliyeeji, ɗe njaawaa, ɗum noon alaa fof ɗo ɗum jiidi e pompe gaadoraaɗe ɗee ».
Ko daawal mawngal taccaa ɗoo e yeeso daɗndude wonduɓe e ɓerɗe, kono, golle ɗee ina keddii tawi, sibu ɗumɗoo ko jarribo adanngo tan. Maa hoolkisooji goɗɗi mbaɗe ngam ɓeydaade moƴƴinde ɓernde ndee.
Fooyre toongoode 108, saawiyee 2013


text:
10
Fii Sadaka mo Almasiihu on Itti on
1 E hoore ɗun, wonaa Sariya on tigi woni haqiiqaaji aroyaynooɗi ɗin, kono ko mbaadi mun tun. O waawataa few laatinde ɓen ɓadorayɓe non Alla timmuɓe, rewrude e on sadaka gooto jokkondirɗo hitaande woo hitaande. 2 Si o waawayno, harayno neeɓii ko ɓen waɗaynooɓe ɗin sadakaaji acci, harayno ɓe laɓɓinaama nde wootere ko yoni haa poomaa, harayno kadi ɓernde maɓɓe felataa ɓe e telen-ma junuubu woo. 3 Kono, ɗin sadakaaji andintinay en hitaande kala fii junuubaaji ɗin. 4 Ko fii waawataa ka ƴiiƴan ga'i na'i e ciikuliiji monta junuubaaji.
5 Ko ɗun waɗi, e nder naatugol e nder aduna on, *Almasiihu on no wi'i:
«Wonaa sadakaaji maa dokke faalaɗaa,
kono a waɗanii lan ɓandu.
6 A weltoraali sadaka sunneteeɗo,
maa ko sakkaa fii junuubu.
7 Awa mi wi'i: ‹E hino lan, mi arii
fii waɗugol faale maa on, yaa an Alla,
wano fii an windori non e nder ndee deftere taggiinde.› »z
8 Himo wi'i taho: «A yiɗaali e a weltoraali sadakaaji e dokke e sadakaaji sunneteeɗi e sadakaaji fii junuubaaji, waɗiranooɗi no yaadiri e Sariya on.»
9 E hoore ɗun o wi'i kadi: «E hino lan, mi arii fii waɗugol faale maa on.» O ittii aranun ɗun fii sincugol ɗimmun ɗun. 10 Awa, ko sabu faale Alla on *laɓɓinaɗen fii wonugol yimɓe makko, rewrude e oo sadaka mo Iisaa Almasiihu on ittiri ɓandu mun ndun tigi nde wootere ko yoni haa poomaa.
11 Kala *yottinoowo sadaka ka Alla no ka gollata ɗon ɲande woo fii waɗugol golle mun diina ɗen, e ittugol sadakaaji gooti ɲande woo, ɗi tawata waawataa ittude junuubaaji few. 12 Almasiihu on non kaɲun, o waɗii sadaka gooto bajjo fii junuubaaji ɗin, yonuɗo haa poomaa, awa kadi himo jooɗii ka sengo ɲaamo Alla, 13 himo sabbii ɗon haa Alla waɗa ayɓe makko ɓen ka ley koyɗe makko. 14 Ko dokkal bajjal o timminiri haa poomaa wonaaɓe *laɓɓineede fii wonugol yimɓe Alla ɓen. 15 Ko ɗun *Ruuhu Seniiɗo on seeditanii en kadi. Ko fii himo wi'i taho:
16 «Joomiraaɗo on daali:
‹E hino *ahadi ndi mi ƴettodoyta e maɓɓe ndin:
Ɓawto ɗee ɲalaaɗe ɗoo,
mi waɗoyay sariyaaji an ɗin ka ɓerɗe maɓɓe,
mi windoya ɗi ka hakkille maɓɓe.› »
17 O ɓeyditi e ɗun:
«Mi anditoytaa hande kadi fii junuubaaji maɓɓe ɗin
e angal peewal maɓɓe ngal.»a
18 Ko fii ka junuubaaji ɗin yaafaa ɗon, haray alaa ko sakkee fii junuubu.
Fii Gomɗinal Yimɓe ɓen
19 Ko ɗun waɗi, yo musiɓɓe an, ɓay hiɗen mari hoolaare fii naatugol ka *nokkuure hormorde mawnde sabu oo sadaka ƴiiƴan Iisaa 20 ɗan o udditirani en laawol kesol wurngol, rewrungol ka *wirngallo, ngon-le ko ɓandu makko ndun, 21 e ɓay kadi hiɗen mari yottinoowo mawɗo wonɗo ka suudu Alla, 22 ɓadoren Alla ɓernde nunɗunde e gomɗinal heewungal pellital, e ɓernde laɓɓinaande kala miijooji bonɗi, e ɓandu lootiraandu ndiyan laaɓuɗan. 23 Wonen catiiɓe tabiti e tama'u mo qirritiɗen on, ko fii Waɗanɗo en ɗin fodaariiji on ko Sella-findeejo. 24 Miijondiranen ko honno waaweten wakkilindirde ka giggol e ka kuuɗe moƴƴe. 25 Wota en terto mottondiral men ngal, wano woɓɓe woowiri non. Kono wakkilindiren fodde hiɗen yi'ude ɲalaande nden no ɓadaade.
26
Ko fii si en duumike waɗugol junuubu e nder tewaare ɓawto en hendaade gandal goonga on, haray sadaka alaa hande kadi fii junuubaaji, 27
kono ko habbannde ɲaawoore hulɓiniinde e nguleendi yiite hebuliinge sunnugol murtuɓe ɓen. 28
Si goɗɗo bonniino Sariya Muusaa on, o wareteno, o yaafetaake, e hoore seeditoore ɗiɗo maa tato. 29
E miijo mon onon, si goɗɗo hayfinii *Ɓiɗɗo Alla on, si o jogitorii ƴiiƴan ahadi ɗan wa ɗan aldaa e fiira, ɗan ɗan o *laɓɓiniraa, e si o hoynii Ruuhu Allaahu on, on Jom Sulfu, e hara on miijaaki himo handi e lette ɓurɗe muusude kadi? 30
Ko fii hiɗen andi on Wi'uɗo: «Ko min yottagol woodani, ko min yoɓoyta», e hoore ɗun: «Joomiraaɗo on ɲaaway jamaa mun on.»b 31
No hulɓinii yanugol e juuɗe Alla Wuuruɗo on!
32 Anditee liddu ɗun ka saa'iiji arani, ɓawto Alla ndayginande on, on ŋaɲɲino satteende tiiɗunde e nder tippiro muusungo. 33 Ko fii e saa'i goo on hoynano, cukkaɗon e kene, e saa'i goo jonnindirɗon juuɗe e ɓen waɗiranooɓe wano non. 34 E hoore ɗun, yurmaɗon sokaaɓe ɓen, jaɓuɗon kadi e nder weltaare yo on jatte keyeeji mon ɗin, sabu andugol mon hiɗon mari keyee ɓurɗo moƴƴude, luttoowo. 35 Awa wota on accitu hoolaare mon addaynde mbarjaari mawndi nden. 36 Ko fii hiɗon haani ŋaɲɲaade, fii, nde timminoyɗon faale Alla on, yo on hendoyo ko o fodi on kon.
37 Ko fii e nder saa'ihun nii:
«Haanuɗo arude on aray, neeɓataa.
38 Feewuɗo an on non wuuriray gomɗinal.
Kono si o yiltitike,
wonkii an kin weltanoytaako mo.»c
39 Enen-le hinaa en yiltorooɓe ɓaawo fii hayrugol, kono ko en gomɗinɓe fii dandegol.


text:
Almaami
Almaami ko jammoore takketeende e innde hooreeɓe dawlaaji Fulɓe fewndo alsilamaaku, dawlaaji adiiɗi fuɗɗagol laamu kolonaaku. Almaamiiɓe ɓen laatino hooreeɓe ka baŋŋe diina e ka baŋŋe laamu sabu almaami ko juulnoowo, ardiiɗo juulooɓe. E nder Fuuta Jaloo, almaamiiɓe nantuɓe innde ko wano Almaami Bookar Biro, Almaami Sori Mawɗo, Karamoko Alfaa sincunooɗo dawla Fuuta on. E nder leyɗe Manndinkooɓe ko Almaami Saamoodu maa Saamori Tuuree ɓuri lollude. Fulɓe funnaange anndiraaka noddirgol noon hooreejo maɓɓe. Ko inɗe yeru Amiiru maa Laamiiɗo ɓuri jaalaade toon.


text:
Ñalnde talaata 8 settaambar 2015 mawɗo hilifaaɓe hono Yahyaa wul Hademiin yeewtidii e yonaaɓe Daarel Barka ko faati e 3 200 hektaar ɗi AAAID wiyaa hasii ɗii. O habrii ɓe wonde « AAAID winndii mo ngam habrude mo woppii eɓɓaande ndema leyɗe ɗee”. O habri ɓe kadi goppitgol yimɓe ɗiɗo nannganooɓe, cokoyaa to Eeleega ñalnde 25 ut 2015.
Ñalnde talaata 8 settaambar 2015 mawɗo hilifaaɓe hono Yahyaa wul Hademiin yeewtidii e yonaaɓe Daarel Barka ko faati e 3 200 hektaar ɗi AAAID wiyaa hasii ɗii. O habrii ɓe wonde « AAAID winndii mo ngam habrude mo woppii eɓɓaande ndema leyɗe ɗee”. O habri ɓe kadi goppitgol yimɓe ɗiɗo nannganooɓe, cokoyaa to Eeleega ñalnde 25 ut 2015.
Ñalnde 10 Kalifu ndema keso oo, hono Lemina mintu Kotob Momma wiyi “nokku mum maa ɗoofto denndaangal nanondire e piɓondire jowitiiɗe e ndema baɗanooɗe”. Ñalnde aljumaa mawɗo rondismaa Daarel Barka noddii jom leyɗe en ɓee e batu. O fuɗɗorii ko furaade ɓe e fuuptaade ɓe, caggal ɗuum o wiyi ɓe wonde Dowla Muritani woppaani eɓɓaande ndema 3 200 ha Karwlaat Wullu Njaay. Ina wiyee o haalii ɗoon haalaluuji ɓutti.
Jooni noon, hol mo haala mum foti heɗeede ? Haala mawɗo hilifaaɓe walla haalayal seefyel rondismaa ngel hormaaki hay gooto ?


text:
Hanki kikiiɗe, « seppooɓe Ɓoggee » njaɓɓaama jaɓɓungal jooɗngal. Ɗum ko jaɓɓungal Nuwaasootnaaɓe njaɓɓii ɓe ngal. Maa mbiyaa alaa mo araani bismaade ɓe e hollitde wonde ko e maɓɓe wondi ngam heɓtugol hakkeeji maɓɓe.
Hanki kikiiɗe, « seppooɓe Ɓoggee » njaɓɓaama jaɓɓungal jooɗngal. Ɗum ko jaɓɓungal Nuwaasootnaaɓe njaɓɓii ɓe ngal. Maa mbiyaa alaa mo araani bismaade ɓe e hollitde wonde ko e maɓɓe wondi ngam heɓtugol hakkeeji maɓɓe.Laamu nguu noon, laamu Abdel Asiis e senerooji noon, no jaɓɓorii ɓee seppooɓe nii, alaa fof ko ɓuri ɗum soofde e haawnaade.
Sibu go’o, seppo ngoo ko yamiraango. Ɗiɗi, seppooɓe ɓee, e arɓe jaɓɓaade ɓee, kam e fof ko yimɓe yamyamɓe, alaa mo ƴattii, alaa mo ngulli, alaa mo tooñi. Tati, nde sanndarmeeɓe ɓee e polisaaji laamu Abdel Asiis cookata e yimɓe ɓee gerenaaduuji ɗii, hay jeertinde ɓe njeertinaani, hay ɗaɓɓirde yimɓe ɓee yo caro, ɓe ɗaɓɓaani. Aduna fof ina haawaa, hol no yimɓe gañirta nii yimɓe, hol fof ko saabii nguu ngañgu feewde e ɗawaaɓe hakkeeji mum en. Haa teeŋti noon, gila ɓe ummii Ɓoggee ñalnde oo aljumaa 25 abriil, ɓe tacci ndee yolnde juutnde e nder nguleeki caɗtuki e caɗeele teeŋtuɗe, alaa fof ko laamu Muritani walliti ɓe.
Wonande sikkitinooɓe walla ɓe mbelaaka faamde, kooninkooɓe ñawndataa abada gagga ndonaandi aadeeri (passif humanitaire), sibu, gartirgol mooliiɓe ina njeyanoo e sababuuji jooɓiiɗi laamu Siidi wul Sheex Abdaallaahi. Ndeke laaɓii, ko koninkooɓe ɓee kaalata koo fof, ko bawɗi gaɓɓule : njuulu kayhayɗi yoo, binnditagol gaññeeje wardanooɓe « amdu e fenaande » yoo, lomtinangol waranaaɓe e podooje goɗɗe keewɗe laatiiɗe « nduya yahooru » yoo, fof ko fuuntiiji ngonnoo. Yimɓe ina paamnoo ɗum, kono kadi ɓeydiima laaɓtude hanki kikiiɗe.
Heddanii ɓee artiraaɓe, mberlaa e les caaleeje, e baasuuji ɗi njaggataa henndu e punndi e nguleeki e jaangol, ko jokkude hare e ballal kala muuyaaɓe goonga e nuunɗal. Ko jokkude hare, mbele ina keɓta jeyuuji mum en (ndariindi, leyɗeele, nokkuuji maɓɓe…), ɓe keɓtinee ko ɓe ɓiɗɓe leydi (ɓe mbinnditee, ɓe ndokkitii kaayitaaji maɓɓe ɗi koninkooɓe Muritani ceeknoo e hitaande 1989 nde taccinta ɓe ndee), ɓe lomtinanee tooñannge ɓe tooñanoo ngee.
Muttaar


text:
Almaañ: Aminata Toure, suɓaama Cukko Hooreejo Suudu Batirdu
Amina Toure ko suka dewbo Afrikaanjo-Almaañnaaj, ko noon o innitortoo sabu ko Almaañ o jibinaa, ko toon ne o jeya, kono jibnaaɓe makko ko ɗanniyankeeɓe ko Mali ummii ɗanni toon to Almaañ. Ñalnde 28 Juko/Aout o naatii he daartol Almaañ. Sabu he ndeen ñalnde o suɓaama Cukko Hooreejo Suudu Batirdu e gootal e diiwe Almaañ (walla mbiyen Dowla) biyeteengal Schleswig-Holstein. He nder ɗiin suɓngooji ko kanko dañi toɓɓi 46 he nder daaɗe 69. Ko kanko woni Afriknaajo-Almaañnaajo gadiiɗo jooɗaade he ndeen ɗoon jappeere.
Hono no ɓiyɓe ɗanniyankeeɓe Afriknaaɓe jibinaaɓe Orop walla Amerik ɓee fof ni, Aminata Toure mahii ko e pinal jillondirngal. Pinal Almaañ ɗo o jibinaa o mawni ɗoo e pinal Afriknaawal ngal o tawri jibnaaɓe makko ngal. Kono o wiy, kanko o soklaani suɓaade hay gootal e majje he dow goɗngal ngal, o nootorto kamnje ɗiɗi kala. Ko ɗuum waɗi omo innitoroo Afriknaajo-Almaañnaajo.
Sabu iwdi makko won’de ɓiy ɗanniyankeeɓe, waɗi, o wiy, ene jeyaa e ko o yiɗi sippiraneede, ko yoo renndo Almaañ won udditiingo, kadi wona renndo potal. E wiyde makko so limoode Almaañnaaɓe ƴeewaama, ko ɓuri 20% njalti ko e ɗanniyankeeɓe. Ndeke noon ɗuum ene foti feeñde he dawrugol leydi he, sabu so ɗuum alaa hujjaaji keewɗi maa njoolo.
Aminata Toure janngi ko dawrugol (politik) e filosofi. O suka dewbo mo duuɓi 26 ko ganndiraaɗo cuusal e pellital sippiraneede jojjannde mum.


text:
Holko ko ɓuri moƴƴude e ɗanngal fayde hijjore : mbele ko yahrude koyngal walla ko waɗɗaade ? Hono haafis wiyi : “e nder fat-hi, ko deftere wiyetee noon, ina waɗi luural nder, wonde ko yahrude koyɗe ɓuri moƴƴude walla ko mbaɗɗu. Kono keewal annduɓe mbiyi ko mbaɗɗu ɓuri moƴƴude fawaade e gollal nelaaɗo (MJKM) e mum oo, hono Ishaaq Bun Raahawiya wiyi: ko yahrude koyngal ɓuri moƴƴude ngam tampere wonnde heen ndee.
Naniraa ma Anas gaa Annabi (MJKM) e mum oo ina yahatnoo tan haa tawi mawɗo nayeejo gooto ina ɓafa hakkunde ɓiɗɓe mum, o wiyi ɓe: “ko ɗum woni?” Ɓe mbiyi “ooɗoo fodiino ina yahra koyɗe fayde hijjoore”, o wiyi: “Alla lorlaani hay gooto, o yamirii yo oon waɗɗo”.
Faggitaade e nder hijjoore : faggitaare e nder hijjoore, ɗum firti ko njeeygu e nder hajju. Ina dagii e baɗoowo hijjoore e umra yeeyde ngam dañde heen huunde. Hono Ibnu Abbaas (MWM), o wiyi: “laatinooma yimɓe ina njeeyatno tawa ko arɓe hijjoore, kono ɓe kaaɗnoo ko to Miina e Arafaat e jehre Majjaari e waktuuji hijjoore, kono eɓe kulnoo yeeyde tawa ɓe ngoni ko e harminde haa Alla jippini : on ngalaa tanaa saanga nde ɗaɓɓaton dañal ummoraade e joom mon”. Simoore nagge, kaawise: 198. Ɗum ko e nder dumunna hijjoore. Naniraa ɗum ko Bukhariyyu e Muslim. O wiyi : “laatinooma, ɓe njeeyata tan ko to Mina caggal ɗum ɓe njamiraama yo ɓe njeey so ɓe gaynii ko ɓe potnoo waɗde to Arafaat. Naniraa ɗum ko Abuu Dawuuda.
Hono Abii Amamata ateymiyyu wiyi : “Ibnu Umar, miin ko mi gorko gañɗo ko haalaa ɗoo e ndiiɗoo mbaydi kaalaandi, mi yiɗaa ɗum, ko ɗum tagi yoga e yimɓe ina mbiyatnoo kam : “aan, hijjoore ndee a jeyaa ɗum”, caggal ɗuum, Ibnu umar wiyi mo: “mate wonaa a harminii, a nootiima Alla?” Mbiyi mi “eey!” O wiyi mi, woodan maa ko hijjoore wonaa wiyde aɗa yiɗi ɗum, walla aɗa añi ɗum. Caggal ɗum gorko gooto ari e nelaaɗo (MJKM) e mum o naamndii mo hono haala ɓennuka kaa, nelaaɗo deƴƴi ko juuti jaabaaki haa Alla jippini “tanaa alanaa on nde ɗaɓɓaton ɓure ummoraade e joom mon. Ɗum janngaa, kanko ɓiynooɗo, omo añi ɗum oo, o haalana ɗum. Naniraa ɗum ko Abuu Daawuuda e Sayiid Bun Mansuur.
Hijjoore nelaaɗo Alla (MJKM) e mum. Naniraa ma Muslim o wiyi : yeewtanii min Abuu Bakiri Bun Abii Seybata, e Ishaaq Bun Ibraahiima kamɓe fof no ɓe potiri, gaa haatim wiyi : yeewtanii min Haatim Bun Ismaayiila, gaa Jaabira Bun Muhammed, hono Baaba makko wiyi : min naatiino galle Jaabira Bun Abdallaahi yo (MWM), gooto e amen naamndii wiyi mo, miin mbiyatee-mi ko Muhammed Bun El Huseynu, o ummii, o ƴetti juuɗe makko, o fawi ɗum e dow balabe am, o moomi tuggi dow haa heɓi les, o wiyi : saɗi maa! Naamndo ko njiɗɗaa? Mbiy-mi mbiɗo naamndii sifaa hijjoore nelaaɗo (MJKM) e mum oo no wayi? Kanko Jaabira o wiyi : nelaaɗo Alla ñiiɓii e nder Madiina duuɓi jeenay o hijjoyaani, refti heen o sakkitinaa yo o hijjoy. Nde o fuɗɗii sakkitinde yimɓe makko e nder hitaande sappo ɓiie : ko ndeen nelaaɗo ummii Mediina wonndude e yimɓe heewɓe kamɓe fof ɓe nganndaa e hijjore hay huunde, so wonaa nelaaɗo (MJKM) e mum oo. O wiyi amin ndewi e nelaaɗo ha min naati Sil huleyfata ko nokku, woni ko e saraaji Makka tedduɗo oo. Ndeen min ngarii Sil Huleyfata debbo mbiyeteeɗo Asmaa’u Bintu Mohammed Bun Abii Bakiri jibini. Ndeen o jibinii, o neli e nelaaɗo (MJKM) e mum oo, hol no o foti waɗde? Nelaaɗo wiyi mo : looto caggal ɗum ngemmbo-ɗaa njokkaa e ko karminanno-ɗaa. Firti ko hay sinno debbo jibinii e nder hijjoore haɗataa ɗum jokkude golle mum paytuɗe e hijjoore. Caggal ɗuum nelaaɗo birki qaswaa, ɓe njuuli ɗoon e nder jamaa. Qaswaa ko innde Gelooba nelaaɗo Alla (MJKM) wiyatee noon. Hono Jaabira wiyi: “nde njiy-mi ko ardii nelaaɗo ko e yimbɓe, mbeddii-mi gite am caggal njiy-mi : ɓee yimɓe no mbayi heewde, lemii-mi bannge ñaamo oo, kadi ko noon wayi, bannge nano oo kadi ko noon wayi, nelaaɗo ina lommbii hakkunde maɓɓe, etee kamɓe fof ɓe ƴeewata tan ko no nelaaɗo waɗata, ɓe mbaɗira noon, ngam ɓe nganndaa no hijjirtee so wonaa nelaaɗo Alla. E nder ɗumɗoon noon, sahaa e sahaa fof quraana ina jippoo e makko, omo dursitoo ɗum etee o yejjittaa heen hay huunde, o mo nodda noddaandu tawhiid, o wiya “labbeyka Allahumma labeyka”, a min defta heen caggal ɗum o deƴƴa yimɓe ɓee ina ndefta heen o wiyata ɗum en “ndeƴƴee”, firti ko ɗum waɗɗii ma, ɗum en nduun ɗoon noddaandu. Jaabira wiyi alaa fof ko woni anniya amen so wonaa hijjoore etee kadi min nganndaano umra, ko noon min ngoniri haa min njettii suudu Kaaba, caggal ɗum min telloyii to nokku Ibraahiima mo mbelemma Alla e kisal ngoni e mum oo.
Ɓuuɓtogol karminoowo : yeewtanii kam Yahyaa, gaa Maalik, gaa jeydi Bun Aslama, gaa Ibraahiima Bun Abdullaahi Bun Hunayni, gaa Baaba mum, hono Abdellahi Bun Abbas e Miswara Bun Makhramata luurondiriino e damal lootgol hoore karminoowo, hono Abdellahi wiyi : “karminoowo so ina ɓuuɓtoo ina waawi lootde e dow hoore mum”, Miswara wiyi : “ɗum wonataa, karminoowo waawa juurtude e dow hoore mum ndiyam,” o wiyi caggal ɗuum hono Abdellahi Bun abbas neli mi to Abii Ayuuba el-ansaariyu, njah-mi toon. taw-mi ɗum ina ɓuuɓtoo e hakkunde keɗɗaaje ɗiɗi, omo huuri heen bagi, calmin-moo-mi o wiyi : holi aan? Mbiy-moo-mi : ko miin Abdellahi Bun Hunayni, ko Abdellahi Bun Abbas nelikam feewde e maa, yo mi naamnde : hol no nelaaɗo ɓuuɓtortonoo so ina harmina? O wiyi : “Abii Ayyuuba addi nokkuyel waɗi heen ndiyam, wiyi mo, ƴeew no mbadirat-mi ! Abuu Ayyuuba ƴetti limsere leppini ɗum, o fawi e dow hoore makko kanko Abuu Ayyuuba, o wiyi goɗɗo yo ar ñeɗa ndiyam caggal ɗum oon ñeɗi ndiyam, o wiyi ɗum : “yuppu e dow hoore hee” oon yuppi e dow hoore hee, o yiggiri ɗum juuɗe makko so ɗum ɓennii o waɗi yeeso e caggal fof haa ɓanndu nduu fof hawri, o wiyi : kanko Abuu Ayyuba “ko hono nih nelaaɗo (MJKM) waɗiratnoo ɓuuɓtogol mum so ina harmina.” Firti ko karminowo so ina ɓuuɓtoo ina waawi waɗde e dow hoore mum ndiyam. Yeewtanii kam Maalik gaa humaydu Bun Qhayse gaa izaayi Bun Abii rabaahi, hono Umar Bun khaddabi wiyiino La’ala Ibnu Mun-yata yo yuppu e dow hoore Umar Bun Elkhataab ndiyam, o woni e wiyde ɗum yuppu, ndeen tawa Umar ina ɓuuɓtoo : omo wiya yuppu e dow hoore am ndee ndiyam, hono Maalik wiyi : mi nanii jom gannde en ina mbiya : hay huunde alaa ko boni e karminoowo lootde hoore mum, caggal nde o werlii ƴulmere aqhaba ko adii o mo femmba hoore makko, e dow ɗuum, so tawii o weddiima ƴulmere Aqhaba haa o gaynii ndeen hankadi ina daganii mo warde hay tenɗi e femmbude sukundu hoore e riiwtude ñabbuuli e boornaade comci.
Damal comci kaɗaaɗi ɓoorneede : hono Abdellahi Bun Umar : gorko gooto meeɗii naamnaade nelaaɗo Alla (MKM) wiyi : hol comcol karminoowo ɓoornoto? Nelaaɗo Alla (MKM) wiyi : hoto boorno-ɗee kamisaaji hoto piilo-ɗee kaalaaji, hoto ɓoorno-ɗee tuubaaji walla suluyeeji so wonaa tawa on ndañaanii ɗum puneeji ɗiɗi paɗe. Ndeen noon omo waawi hooltaade sulyeeje ɗee ha tolnoo e kolɓuli o taƴa ɗum. O Wiyi kadi : hoto ɓoorno-ɗee comci baɗɗi ŋeñi, kala ko kellinaa ɓoornetaake. Ko ɓuri laaɓde ko nelaaɗo ina haɗi karminoowo ɓoornaade comci goobaaɗi.
Jibriil Muusaa Joop